SEMUA PIHAK PERLU BANTAH ‘NEW NORMAL’ MUHYIDDIN WAJIBKAN AHLI PARLIMEN KERAJAAN TERAJUI GLC

Apabila Presiden PKR, Anwar Ibrahim menyifatkan keputusan Muhyiddin Yassin untuk melantik semua Ahli Parlimen penyokong PN yang tiada jawatan dalam kerajaan sebagai pengerusi GLC sebagai suatu perbuatan “jenayah”, ia adalah isyarat paling jelas agar semua kelompok rakyat mesti bangun membuat bantahan.
Lantikan yang dibuat ketika rakyat sedang kesusahan dan bergelut untuk mendapat makanan dan tiada pendapatan akibat wabak Covid-19, tidak sukar difahami adalah “jenayah moral” paling memalukan dan tidak sepatutnya berlaku.
Ini kerana sementara rakyat susah nak makan dan tiada pekerjaan serta wang, kemudian dijanjikan bantuan prihatin RM1600, itu pun belum lagi diperolehi, tetapi Ahli Parlimen yang menyokong kerajaan tebuk atap senang-senang diberikan jawatan pengerusi GLC yang menjanjikan elaun puluhan ribu sebulan.
Tidakkah ia “jenayah moral” namanya?
Bagaimanapun dalam hal ini, agak pelik apabila ada seorang pensyarah di universiti utara tanahair mempersoalkan di bawah akta mana lantikan GLC yang dibuat oleh Muhyiddin itu suatu perbuatan jenayah?
Kesian dan naifnya pensyarah berkenaan. Anwar bercakap dalam kontek pemimpin politik berkuasa yang jelas menampakkan ketiadaan moral di mana keutamaannya ialah adalah kuasa semata-mata, bukan untuk menolong rakyat.
Fahami apa yang disebut Anwar mengenai perkara itu:-
“Kamu bercakap tentang menolong rakyat miskin, kamu bercakap tentang kesulitan ekonomi, tetapi pada masa yang sama, kamu bercakap tentang melindungi kepentingan Ahli Parlimen dan kroni kamu. Ini perlu dihentikan.
“Saya berpendapat bahawa jika kamu mempunyai seorang dua Ahli Parlimen dengan kelayakan luar biasa (untuk memimpin GLC), maka okay, boleh dipertimbangkan. Saya tidak fikir ia menjadi satu isu utama.
“Tetapi jika kamu jadikannya sebagai peraturan, setiap Ahli Parlimen akan diberi jawatan tambahan, ganjaran tambahan sedangkan rakyat sedang bergelut untuk mencari makan – ini bagi saya, adalah satu jenayah, justeru kita akan menentang,” kata Anwar lagi.
Dalam hal ini, walaupun Anwar hanya menyebut perkataan “jenayah”, tetapi maksudnya adalah “jenayah moral” dan itu tidak sukar untuk difahami oleh sesiapa.
Adalah biasa dalam pengucapan atau sebutan awam, hanya perkataan khusus yang disebut iaitu “jenayah” untuk tujuan memberi penekanan dan menggambarkan keseriusan, walhal sasarannya adalah berkaitan penyelewengan dari segi etika, moral dan kesucian perjuangan seseorang pemimpin yang sedang berkuasa itu.
Lagi pula, dalam konteks lantikan tersebut, selain PN disifatkan sebuah kerajaan tebuk atap, semua Ahli Parlimen yang diberikan jawatan dalam GLC, khususnya daripada UMNO dan Pas, adalah kelompok yang kalah dalam PRU14 lalu.
Hakikat ini menjadikan bukan saja yang kalah jadi kerajaan dan yang menang jadi pembangkang, bahkan yang kalah juga membolot semua kedudukan dalam GLC.
Di mana dalam dunia lain keadaan seperti ini pernah berlaku?
Untuk itu, adalah menjadi tanggungjawab rakyat agar bangun bersuara menyatakan bantahan terhadap kecenderungan Muhyiddin yang tidak bermoral itu.
Semua kelompok masyarakat – daripada pemimpin politik, NGO, persatuan sosial dan sebagainya, malah pemimpin pelajar juga harus bersuara dan menyatakan bantahan secara terbuka.
Ini adalah perbuatan atau “new normal” yang tidak boleh dibiarkan berlaku.
GLC adalah milik rakyat dan perlantikan mengetuainya mesti berasaskan kelayakan serta kebolehan, bukan bersandarkan sokongan politik atau digunakan sesuka hati sebagai alat untuk memberikan habuan.
“Jenayah moral” yang sedang dilakukan oleh Muhyiddin ini bukan saja mengancam kelangsungan GLC-GLC yang diketahui memberi sumbangan besar kepada ekonomi negara dan kesejahteraan rakyat, bahkan jika dibiarkan, boleh memusnahkan kemakmuran Malaysia ini.
(ShahbudinHusin 15/04/2020)

0

0

votes
Article Rating
Kongsikan artikel ini


AHLI PARLIMEN TERAJUI GLC HANYA FIKIR ‘NEXT ELECTION, BUKAN NEXT GENERATION’

Apakah peranan ahli-ahli parlimen seramai 222 orang di seluruh Malaysia?
Ini satu persoalan yang perlu dijawab dalam keadaan sekarang ramai ahli parlimen kerajaan Perikatan Nasional (PN) yang tidak jadi menteri telah dilantik menjadi pengerusi GLC (Governments-Link Companies).
Mengapa ahli parlimen Malaysia 222 orang? Soalan ini ada jawapannya dalam Perkara 46(1) Perlembagaan Persekutuan yang menyatakan bahawa Dewan Rakyat hendaklah terdiri daripada dua ratus dua puluh dua orang ahli dipilih.
Gabungan empat parti yang bernama Pakatan Harapan (PH) ada mengemukakan manifesto pilihanrayanya semasa berkempen di dalam Pilihanraya Umum ke-14. Antara lain dalam manifesto itu di sebut di dalam Janji No.22 iaitu Kerajaan Pakatan Harapan akan mempastikan perlantikan ahli-ahli lembaga pengarah GLC peringkat negeri dan peringkat pusat berdasarkan merit dan professionalism, bukan berdasar politik.
Apabila Kerajaan Perikatan Nasional (PN) berkuasa setelah Pakatan Harapan (PH) ditumbangkan pada 24 Februari 2020 (bukan melalui pilihanraya tetapi melalui rampasan kuasa pintu belakang), Kerajaan PN telah menamatkan ramai pengerusi-pengerusi GLC yang dilantik oleh kerajaan PH dengan diganti oleh ahli-ahli parlimen PN.
Jadi kembali kepada soalan di atas tadi.Apakah peranan sebenar ahli parlimen?
Tugas ahli parlimen, antara lainnya ialah menggubal undang-undang; meminda undang-undang; memansuhkan undang-undang; dan meluluskan rang undang-undang berkenaan kewangan seperti belanjawan negara.
Pada hemat saya, Ahli parlimen tidak boleh dibenarkan menjadi ahli lembaga pengarah GLC atau pengerusi kepada GLC seperti yang dilakukan oleh kerajaan PN sekarang. Kenapa? Kerana amalan itu boleh membawa kepada percanggahan kepentingan (conflict of interest), salah guna kuasa dan rasuah.
Sebagai ahli parlimen, saya ada sedikit sebanyak pengalaman apa yang berlaku di Dewan Rakyat untuk dikongsikan disini.
Semasa parlimen bersidang, kerajaan akan mengemukakan berbagai-bagai laporan dari berbagai agensi kerajaan termasuk GLC. Di Parlimen, akan dibentangkan laporan dari Tabung Haji, Felda, Mara, Risda, Felcra, Khazanah Nasional, PNB, MAS, Telekom Malaysia, Tenaga Nasional (TNB) dan 1MDB, sekadar menyebut beberapa contoh.
Tugas ahli parlimen backbencer kerajaan (yang tidak jadi menteri) dan ahli-ahli parlimen pembangkang ialah untuk menyemak dan meneliti laporan-laporan itu, membahaskannya, mengemukakan cadangan-cadangan untuk tujuan menambah baik pengurusan dan prestasi agensi-agensi dan GLC-GLC tersebut.
Jika ahli-ahli parlimen backbencer kerajaan juga menjadi Pengerusi-pengerusi agensi-agensi dan GLC kerajaan, maka bagaimana mereka untuk menyemak dan menelitik laporan-laporan tersebut? Sebab mereka adalah pihak yang berkepentingan.
Ahli-ahli parlimen backbencer kerajaan (yang tidak menjadi menteri) sepatutnya kekal menjadi pihak yang melaksanakan semak dan imbang (check and balance) terhadap pihak kerajaan (eksekutif) bersama-sama ahli-ahli parlimen pembangkang.Itu tugas sebenar ahli parlimen yang bukan anggota kerajaan atau eksekutif.
Saya sebagai ahli parlimen Pakatan Harapan (dari Parti Keadilan Rakyat) memuji langkah PH dahulu yang ingin membuat reformasi dalam soal pengurusan GLC seperti tercatat di dalam Janji No.22. Niat itu baik. Sekurang-kurangnya ada niat baik.
Ada yang dapat dipenuhi dengan melantik individu-individu yang ada merit dan professional untuk mengetuai sesebuah GLC yang penting itu.Tetapi ada juga di banyak hal, kerajaan PH gagal memenuhi janji No.22 itu.
Jadi adalah sukar kepada ahli parlimen pembangkang seperti saya sekarang untuk mempertahankan rekod bersih PH dalam soal menunaikan janji manifestonya itu.
Apabila ahli-ahli parlimen PH sekarang hendak menegur amalan kerajaan PN berkenaan lantikan GLC, maka tentu ada orang yang akan berkata:’’ mengata dulang, paku serpih….’’ atau perumpamaan; ‘’Kuali kata periok hitam’’.
Tetapi saya berani kata, amalan kerajaan PH yang melanggar janji manifestonya sendiri tidaklah seteruk perbuatan Kerajaan PN yang tidak bermanifesto itu. Kerajaan PN sekarang amat ketara bertindak sesuka hati secara sewenang-wenang melantik ahli-ahli parlimen mereka yang tidak jadi menteri diangkat menjadi pengerusi-pengerusi GLC.Di mana meritnya? Di mana professionalismenya?
Sebagai rekod bertulis, saya pernah membangkitkan soal lantikan terhadap GLC di Parlimen.
Dalam Soalan No.15 dalam urusan Pertanyaan Lisan pada 29 Oktober 2018 (Isnin), Ahli Parlimen Pasir Gudang [Hassan Abdul Karim] minta MENTERI KEWANGAN menyatakan sejauh manakah Kerajaan Pakatan Harapan berpegang kepada manifestonya untuk membawa reformasi di dalam urusan GLC supaya badan-badan GLC seperti Khazanah Nasional bebas dari diterajui oleh ahli-ahli politik.
Berikut dinyatakan jawapan daripada kerajaan kepada soalan di atas.
‘’ Tuan Yang Dipertua,
Sepertimana manifesto Kerajaan Pakatan Harapan di bawah Teras 2 iaitu Mereformasi Institusi Pentadbiraan Dan Politik, kerajaan baharu tidak meneruskan amalan Kerajaan terdahulu di mana Ahli Lembaga Pengarah bagi Syarikat-syarikat Berkaitan Kerajaan (GLC) dilantik dikalangan ahli politik atau amalan kronisme.’’
Saya percaya, satu daripada isu yang akan dibangkitkan di parlimen nanti apabila Dewan Rakyat mulai bersidang kembali pada 18 Mei 2020 akan datang ialah soal lantikan-lantikan yang melibatkan GLC.
Soal lantikan itu penting dibahaskan kerana GLC memainkan peranan yang amat besar terhadap kemajuan dan pembangunan rakyat serta negara dalam bidang ekonomi serta sosial.
Walaupun saya seorang ahli politik, tetapi saya berpendirian: Jangan kita biarkan GLC dikuasai dan dimonopoli oleh orang-orang politik yang hanya memikirkan kuasa, wang dan pengaruh,yang hanya memikirkan ‘’next election; bukannya next generation’’.
Hassan Abdul Karim
Ahli Parlimen Pasir Gudang
Rabu 15 April 2020

0

0

votes
Article Rating
Kongsikan artikel ini


AKHIRNYA AT-TAKIRI JADI ‘MENTERI BULUH’ DENGAN KERELAANNYA SENDIRI

Ketika Teresa Kok, Menteri Industri Utama era PH melontarkan idea untuk memperkenal dan mengembangkan penanaman buluh di negara ini, Dr. Khairuddin At-Takiri adalah antara pemimpin Pas yang paling ke depan memperlekehkan idea tersebut.
Selain memperlekeh,!dengan nada menyindir, beliau menyifatkan cadangan itu merupakan satu lagi “idea bernas” daripada menteri PH.
Katanya lagi, kegagalan menguruskan pasaran kelapa sawit sehingga jatuh merudum harganya telah cuba ditutup dengan “idea bernas” itu.
Tetapi, dengan takdir Tuhan, melalui pembentukan kerajaan tebuk atap sekarang ini, Dr. Khairuddin telah dilantik mengambil alih tempat Teresa di bawah nama kementerian baru iaitu Kementerian Perusahaan Perladangan dan Komoditi.
Hanya baru sebulan lebih menjadi menteri, Dr. Khairuddin sendiri akhirnya mengulangi idea penanaman buluh itu.
Kata beliau, industri buluh mempunyai potensi besar untuk diusaha dan dimajukan di negara ini.
Apa sudah jadi?
Dulu perlekeh, kenapa sekarang diteruskan idea tanam buluh itu?
Kenapa juga sebagai menteri, beliau tiada idea baru yang tersendiri sehingga perlu menciplak idea lama menteri PH yang pernah diperlekehkannya dulu?
Adakah Dr. Khairuddin sekarang ini dengan kerelaannya sudah menjadikan dirinya sendiri sebagai “Menteri Buluh”?
(ShahbudinHusin 16/04/2020)

0

0

votes
Article Rating
Kongsikan artikel ini


APABILA EGO MENGATASI NAFSU

Tamrin Tun Ghafar
Tarikh : Rabu – 15/04/2020
( 1 – 27 )
1. Apabila ditanya apakah ada perang yang lebih besar dari perang – perang sebelum ini ; Rasulullah menjawab dengan tegas – ‘NAFSU’
2. Setiap makhluk tidak boleh lari dari ini , samada keinginan makan minum, berjalan , malah apa saja yang berada dalam pemikiran sesaorang
3. Ahli politik bernafsu menjadi Wakil Rakyat atau pemimpin , selepas itu nafsunya meningkat mahu jadi Menteri dan akhirnya Perdana Menteri
4. Bagi memenuhi nafsu , orang politik akan lakukan apa saja termasuk memfitnah , menyusun perancangan sulit dan akhirnya menumbangkan sape saja asalkan berjaya
5. Tidak ketinggalan ada yang sanggup berpura – pura sebagai orang yang berilmuan tinggi seperti guru agama , ustaz dan pemimpin parti Agama
6. Tidak ada dalam sejarah Islam dimana wujudnya Parti Islam seperti yang terdapat dinegara kita
7. Samada perjuangan mereka benar – benar ikhlas nak mengembangkan Syiar Islam atau hanya menggunakan Islam bagi memenuhi nafsu , Wallahualam !
8. Islam yang dibawa oleh Nabi kita Muhammad SAW TIDAK pernah mengajar malah melarang kita berpuak – puak
9. Yang ada pada Islam ialah Iman dan Amalan TANPA kira bangsa dan keturunan
10. Umat Islam dilarang bermusuhan dengan sesiapa pun malah kita diajar berbaik – baik dan menghormati walaupun dengan bukan Islam
11. Malangnya hari ini kita lihat sebahagian Umat Islam secara terang – terangan melakukan perkara yang bertentangan dengan Ajaran Rasullulah walaupun kita tidak meninggalkan Solat, dan menghadiri ceramah – ceramah Agama
12. Oleh kerana SIFAT EGO nya yang terlalu tebal sehingga kini, Hadi yang telah secara sinis mengait dan menuduh UMNO KAFIR kerana mengamalkan Perlembagaan dan undang – undang Barat ( KAFIR ), dan sehingga hari masih TIDAK MAHU meminta maaf SECARA TERBUKA, maka UMNO itu masih lagi Kafir ; tidak hairanlah kini di mana dunia makin tua dan hampir pupus orang Islam boleh ‘menghawani’ orang kafir dan duduk bersama menjamu ‘daging babi’
13. Bukankah Islam menganjurkan kita bermaafan
14. Apakah ‘PERKAHWINAN’ antara PAS dan UMNO ini ikhlas atau setakat kahwin ‘MUTAAH’ saja atau dalam bahasa Inggerisnya ‘ MARRIAGE OF CONVENIENCE’
15. Pesan Tok Guru Nik Aziz ,
“UMNO APABILA LEMAH AKAN CARI KITA , APABILA KUAT SEMULA AKAN TENDANG KITA ( PAS )”
16. Selepas PRU 14 yang berlangsung pada Rabu 9hb Mei 2018 , UMNO tercungap – cungap seperti ikan mencari oxygen ; ahli – ahli nya bertaburan seperti
‘Anak Ayam Kehilangan Ibu’
17. Nasib baiklah beberapa orang pemimpin PAS sudah kekenyangan dedak yang dimakan menjelang PRU itu lagi
18. Bak kata Najib
“I SCRATCH
YOUR BACK ,
YOU SCRATCH
MINE”
19. ‘Ada Budi
Ada Batas
Ada Budi
Ada Balas’
Mungkin itu lah sebabnya terlalu mudah bagi PAS menerima lamaran UMNO ; jestru dengan aluan kompang dan doa mereka ‘BERSANDING’
20. ALLAH SWT MENGUJI kita semasa susah dan MENGUJI kita juga semasa senang
21. Walaupun PAS hanya mempunyai 18 Ahli Parlimen namun kehadiran mereka amat diperlukan oleh Muhyiddin
22. Sebenarnya kedudukan Muhyiddin begitu ‘PANAS’ ;
‘Nyawa Beliau
Berada
Di Hujung Pedang’
Suka atau tidak, demi menentukan jawatan Perdana Menteri tidak bergoyang, Muhyiddin TERPAKSA MENGHORMATI dan BERSETUJU dengan SEGALA kemahuan PAS, ia tak ubah seperti
‘Menatang Minyak
Yang Penuh’
23. ALLAH SWT Melihat begitu juga umum khususnya ahli – ahli PAS yang cerdik dan mempunyai fikiran waras dan siuman juga menunggu – nunggu apakah pemimpin mereka AKAN MENGGUNAKAN PELUANG KEEMASAN INI BAGI MELAKSANAKAN SEGALA HUKUM ALLAH SWT YANG DIPERJUANGKAN SEJAK 69 TAHUN DAHULU
24. Bak kata Takiyuddin Hassan Setiausaha Agung PAS yang baru dilantik sebagai Menteri Undang – Undang dan Hal Ehwal Parlimen pada bulan Februari yang baru lalu semasa menjawab isu RUU355 , “Hanya Kerajaan Sahaja Yang Boleh Membawa Usul Sebegini
25. Apakah Hadi dan penganut nya AKAN mengeluarkan ‘fatwa’ baru bagi melewat – lewat kan perlaksanaan HUKUM ALLAH atau melupakan nya sahaja atas alasan itu semua adalah rekaan yang diada – adakan ; dalam lain – lain perkataan
PAS SEMEMANGNYA TIDAK PERNAH BERNIAT DAN BERJUANG BAGI MELAKSANAKAN PERINTAH ALLAH
26. JANGAN SAMPAI SENJATA MAKAN TUAN !!
27. Bacalah Dengan Hati Mu , Bukan Setakat Mulut Mu !
Wassalam
Terima Kasih.

0

0

votes
Article Rating
Kongsikan artikel ini


SEMUA INI SALAH MUHYIDDIN, MASIH MENIRU CARA MAHATHIR MANJAKAN AZMIN

Kritikan orang lama UMNO, Shahrir Samad terhadap karektor dan cara kerja Azmin Ali yang mengemudi Kementerian Perdagangan Antarabangsa dan Industri atau MITI, sambil dalam waktu yang sama beliau turut dianugerahkan jawatan menteri kanan, bukanlah sesuatu yang memeranjatkan sebenarnya.
Sejak awal lagi keberadaan beliau sebagai menteri kanan memang tidak disenangi UMNO, apatah lagi apabila Muhyiddin Yassin memaklumkan Azmin akan mempengerusikan mesyuarat kabinet sewaktu ketiadaannya.
UMNO yang mempunyai jumlah kerusi terbanyak dalam kerajaan tebuk atap PN ini merasakan kouta nombor dua dalam kerajaan lebih wajar diberikan kepada mereka berbanding Azmin.
Sebab itu, UMNO langsung tidak meraikan kehadiran Azmin, malah jika beliau melakukan kesilapan, pihak sebelah UMNOlah yang ternampak ghairah menyerang dan melekehkannya.
Isu kedai gunting rambut dan kebenaran tiga sektor ekonomi meneruskan perniagaan sepanjang tempoh PKP yang melibatkan MITI membuat pengumuman dengan jelas menampakkan bagaimana pemimpin UMNO dan pemain media sosial pro parti itu yang agak ke depan membelasah Azmin.
Kritikan Shahrir barangkali yang paling keras setakat ini daripada UMNO terhadap Azmin sehingga MITI sekarang diumpamakannya sebagai “super ministry” dalam kerajaan PN yang membolehkan kementerian itu campurtangan dalam hal ehwal kementerian lain.
Malah Shahrir juga membangkitkan rasa leganya kerana bukan Azmin, sebaliknya seorang lagi menteri kanan, Ismail Sabri Yaakob daripada UMNO yang muncul setiap hari memberi sidang media berkaitan kluster keselamatan sepanjang tempoh PKP ini dikuatkuasakan.
Begitu pun, walau kritikan Shahrir diakui ada benarnya, siapakah yang patut dipersalahkan dalam hal ini?
Secara jujur, sementara Azmin harus diakui masih junior untuk mengendali sebuah kementerian penting seperti MITI yang sewaktu PKP ini semacam diberi tanggungjawab dalam banyak soal besar yang lain, apalagi sebagai menteri kanan yang layak untuk mempengerusikan kabinet sewaktu ketiadaan Perdana Menteri, kesalahan yang sebenar adalah terletak pada Muhyiddin.
Muhyiddin tidak sepatutnya melantik Azmin sebagai menteri kanan yang dalam masa sama diberi keistimewaan mempengerusikan mesyuarat kabinet sewaktu ketiadaannya, sebaliknya kedudukan itu lebih sesuai diberikan kepada UMNO.
Berbanding UMNO yang menyumbang 39 kerusi dalam PN, kumpulan Azmin daripada bekas PKR hanyalah berjumlah 10 Ahli Parlimen saja.
Sudahlah begitu, keahlian bekas Timbalan Presiden PKR itu dalam Bersatu juga masih tidak jelas di mana walaupun Azmin dan kumpulannya diumumkan menyertai parti itu tidak lama selepas beliau dipecat daripada PKR, tetapi bilakah Bersatu pernah bermesyuarat membincangkan kemasukan mereka?
Selain itu, nama Azmin yang sudah sedia tercemar dengan isu “video Haziq” menjadikan apa juga yang dilakukannya, lebih-lebih jika melakukan kesilapan, lebih mudah dipandang serong, diragui dan tidak dipercayai.
Untuk itu, faktor masih junior, hanya mewakili kelompok minoriti, keahlian yang tidak jelas dalam Bersatu dan nama yang sudah tercemar, maka sewajarnya Azmin hanya diberi tanggungjawab menjaga kementerian yang biasa-biasa saja, jauh sekali untuk diberi kedudukan yang membolehkannya berangan-angan seumpama orang nombor dua dalam kerajaan selepas Muhyiddin.
Maka, siapa lagi yang patut dipersalahkan dalam hal ini kalau bukan Muhyiddin?
Muhyiddin seharusnya mengimbas kembali tindakan Tun Mahathir Mohamad ketika era PH yang melantik Azmin sebagai Menteri Hal Ehwal Ekonomi, seterusnya memanjakan beliau seolah-olah anak emas dalam kabinet, walau dianya hanya berpengalaman sebagai Menteri Besar Selangor sekitar tiga tahun saja.
Tetapi, akhirnya Tun Mahathir sendiri pun sanggup dikhianatinya sehingga bekas Perdana Menteri ada menyebut kepada beberapa orang yang menemuinya bahawa Azmin adalah antara orang yang paling membuatkannya berasa sedih dan kecewa.
Mengapakah Muhyiddin tidak mengambil iktibar daripada semua yang berlaku kepada Tun Mahathir itu, malah terus meniru dan memanjakan lagi Azmin selepas beliau menjadi Perdana Menteri?
Masih tidak sedarkah Muhyiddin, sepertimana ketika era Tun Mahathir juga, sebahagian punca masalah dan kemerosotan sokongan kepada kerajaan sekarang adalah berpunca daripada Azmin?
Adakah sepertimana Tun Mahathir menggunakan Azmin untuk meremehkan Anwar, Muhyiddin juga sedang mempergunakan Azmin untuk memperlekehkan UMNO?
(ShahbudinHusin 16/04/2020)

0

0

votes
Article Rating
Kongsikan artikel ini


ANWAR TAK MUNGKIN KHIANATI PH DEMI KEJAR JAWATAN

Walaupun Presiden PKR, Anwar Ibrahim sudah menjelaskan intipati perbincangannya dalam pertemuan dengan Perdana Menteri, Muhyiddin Yassin baru-baru ini adalah berkaitan usaha menangani wabak Covid-19 serta perlunya sidang khas Parlimen diadakan bagi membincangkannya, nampaknya masih ramai yang tidak mempercayainya.
Ramai yang membuat tuduhan, terutama mereka yang pro UMNO bahawa Anwar didakwa telah membincangkan soal penyertaan PKR ke dalam PN dalam pertemuan dengan Muhyiddin itu.
Seterusnya, Anwar juga diheboh-hebohkan menuntut jawatan Timbalan Perdana Menteri jika penyertaan PKR ke dalam PN itu menjadi kenyataan.
Mereka mendakwa, itulah sebenarnya yang menyebabkan pertemuan Anwar dengan Muhyiddin itu berlanjutan sehingga 45 minit lamanya.
Kalau sekadar bercakap soal Covid-19 dan sidang khas Parlimen, paling-paling pertemuan itu hanya perlu selama 15 minit saja, kata mereka lagi.
Keinginan Muhyiddin mengajak Anwar bersama dalam PN turut diperkuatkan lagi dengan teori pihak lain berdasarkan rungutan tak sudah-sudah pihak dalam UMNO yang seolah-olah masih tak puas hati dengan kedudukan mereka dalam kerajaan.
Mereka masih meniupkan sentimen bahawa Muhyiddin tidak berlaku adil kepada UMNO berbanding kumpulan Azmin Ali dan Bersatu, walaupun parti itu menyumbang paling banyak kerusi dalam PN.
Lantaran merasakan UMNO hanyalah penumpang semata-mata, mereka mengatakan sebab itulah hanya kementerian-kementerian yang kurang penting diperuntukkan kepada parti itu.
Dari segi Muhyiddin, memang tidak mustahil untuk beliau mengajak Anwar dan PKR untuk bersamanya dalam kerajaan, lebih-lebih lagi jika difahami kedudukannya yang tidak stabil dalam Bersatu serta jika tiba-tiba UMNO buat hal terhadapnya.
Tetapi, harus juga difahami tentang pendirian Anwar yang sentiasa komited kepada PH dan tidak sesekali akan meninggalkan DAP dan Amanah dalam sebarang keputusan yang bakal dibuatnya.
Dalam konteks ini, Muhyiddin mungkin perlukan Anwar dan PKR, tetapi barangkali masih tidak bersedia untuk menerima DAP, tambahan lagi kerana ingin putus hubungan dengan DAPlah yang dijadikan asas ketika beliau beria-ia membawa Bersatu keluar daripada PH sebelum ini.
Maka, jika kerjasama itu menjadi keinginan Muhyiddin, pertembungan yang berlaku ialah berkenaan kedudukan DAP.
Anwar bukan saja tidak mungkin meninggalkan DAP serta Amanah, bahkan tentu saja sukar untuk berada di dalam kerajaan tebuk atap Muhyiddin yang ada kumpulan Azmin dan Pas di dalamnya.
Untuk itu, kerjasama politik antara Muhyiddin dengan Anwar dan PKR sebenarnya sangat sukar untuk menjadi kenyataan.
Anwar adalah pemimpin yang berpegang kepada setiakawan dan tidak akan sebegitu mudah meninggalkan rakan-rakan atau menggadai prinsipnya semata-mata kerana jawatan.
Lagi pula, kerajaan PN ini adalah kerajaan tebuk atap dan mustahil Anwar juga masuk melalui atap untuk menjadi sebahagian daripada kerajaan.
Laluan Anwar dan PH untuk kembali menjadi kerajaan ialah sama ada melalui usul undi tidak percaya di Parlimen atau bersabar sikit melalui kuasa rakyat dalam PRU15 akan datang.
Melihat kepada caca-marba kerajaan PN dan hakikat bahawa sokongan UMNO kepada Muhyiddin hanya sementara tibanya PRU15 saja, selepas itu di mana Bersatu akan bertanding masih menjadi misteri tanpa jawapan, realitinya cahaya di hujung terowong pilihanraya akan akan datang adalah cerah buat Anwar dan PH.
(ShahbudinHusin 17/04/2020)

0

0

votes
Article Rating
Kongsikan artikel ini


SYABAS UMNO, INI BARULAH PARTI ANAK JANTAN NAMANYA!!

Setelah tidak berpuas hati dengan sususan kabinet sebelum ini yang seolah-olah menganak-tirikan UMNO dengan memberikan kementerian yang tidak penting kepada mereka, parti itu kini mengemukakan empat tuntutan baru kepada Muhyiddin Yassin.
Dalam surat yang ditandatangani oleh Presiden UMNO, Ahmad Zahid Hamidi kepada Muhyiddin, empat tuntutan itu ialah:
1. Melantik Pengerusi Badan Perhubungan UMNO Sabah, Bung Mokhtar Radin yang juga Ahli Parlimen Kinabatangan sebagai Pengerusi Pembangunan Persekutuan Sabah.
2. Melantik Mohamad Alamin, Ahli Parlimen Kimanis sebagai timbalan menteri bagi mewakili UMNO Sabah.
3. Melantik Abdul Rahman Dahlan, Ketua UMNO Bahagian Tuaran sebagai Ahli Dewan Negara (Senator) bagi mewakili UMNO Sabah.
4. Melantik Yakubah Khan, Timbalan Pengerusi Badan Perhubungan UMNO Sabah sebagai Pengerusi Lembaga Pelabuhan Labuan.
Menurut Zahid Hamidi, tuntutan kepada Muhyiddin itu dikemukakan selepas beliau mengadakan perbincangan dengan kepimpinan UMNO Sabah, baru-baru ini.
Dari segi logik, dengan sumbangan 39 kerusi Parlimen UMNO kepada PN yang membolehkan Muhyiddin menjadi Perdana Menteri melalui tebuk atap, tuntutan Zahid Hamidi ini adalah wajar dan tepat sekali.
Kata orang, ini barulah parti anak jantan namanya, walaupun Bung Mokhtar masih berdepan perbicaraan di mahkamah.
Namun demikian, sebagai pemegang saham terbesar dalam PN, tuntutan ini masih lagi dikira kecil saja sebenarnya.
Dalam kerajaan PN, dengan kedudukannya sebagai blok terbesar itu, UMNO sepatutnya diberikan kerusi Timbalan Perdana Menteri serta sebahagian besar kementerian-kementerian yang kanan.
Malangnya, Muhyiddin nampaknya lebih mengutamakan Azmin Ali berbanding UMNO, walaupun bekas Timbalan Presiden PKR itu pada hakikatnya tidak mempunyai parti yang sah kerana kemasukannya ke dalam Bersatu tidak pernah sama sekali dibincangkan dalam mesyuarat.
Apa pun, syabas harus diucapkan kepada UMNO atas keberanian terbaru menuntut hak yang sewajarnya untuk UMNO Sabah ini dalam semangat bermuafakat yang sepatutnya dihormati oleh Muhyiddin.
Kalau Muhyiddin gagal menunaikan permintaan ini, bermakna beliau benar-benar tidak menghormati kedudukan UMNO dan hanya menjadikan parti itu sebagas “alas kaki” yang layak dipijak sebelum melangkah masuk ke dalam rumah saja.
Tanpa perlu diajar, UMNO tentulah lebih tahu untuk melakukan tindakan seterusnya selepas ini jika permintaan ini tidak juga ditunaikan oleh Muhyiddin.
(ShahbudinHusin 17/04/2020)

0

0

votes
Article Rating
Kongsikan artikel ini


KE SANA KE SINI, LANTIK SANA LANTIK SINI, KENAPA MUHYIDDIN MASIH PENAKUT LAGI?

Sudah sah sekarang sidang Parlimen pada 18 Mei depan hanya akan dilangsungkan selama sehari saja, tidak sekurang-kurangnya dua hari sebagaimana yang diminta oleh PH.
Dalam surat yang dihantar oleh Setiausaha Dewan Rakyat kepada Ahli-Ahli Parlimen bertarikh 17 April 2020, diberitahu bahawa sidang selama sehari itu akan merangkumi:-
⁃ Istiadat Perasmian Parlimen oleh Seri Paduka Baginda Yang Dipertuan Agong pada jam 10.00 pagi dan,
⁃ Mesyuarat Dewan Rakyat selama satu hari selepas saja keberangkatan pulang Seri Paduka Baginda Yang Dipertuan Agong.
Seterusnya, dimaklumkan bahawa susulan perintah PKP yang sedang dilaksanakan, persidangan Dewan Rakyat hanya akan membincangkan Rang Undang-Undang dan Usul Urusan Kerajaan sahaja serta tiada sessi soal jawab, tiada pertanyaan dan tiada sebarang usul akan dibenarkan.
Apakah makna semua semua ini?
Ini bermakna, sidang Parlimen pada 18 Mei itu bukan saja tidak dibuka ruang untuk Ahli-Ahli Parlimen membincangkan isu-isu berkaitan Covid-19, khususnya tentang pakej rangsangan ekonomi yang diperkenalkan kerajaan, malah yang lebih penting tentulah menutup peluang untuk usul tidak percaya dikemukakan kepada Muhyiddin Yassin.
Untuk makluman, sidang Parlimen pada 18 Mei ini adalah penangguhan daripada sidang yang sepatutnya dijadualkan pada 9 Mac lalu.
Oleh kerana Muhyiddin baru mengangkat sumpah sebagai Perdana Menteri pada 1 Mac lalu dan beliau masih ada keraguan berkenaan sokongan majoriti yang dimilikinya, maka beliau telah menangguhkannya kepada 18 Mei.
Tetapi, mengapakah sidang pada pada 18 Mei nanti hanya diadakan selama sehari saja tanpa sebarang sessi soal jawab, pertanyaan dan mengemukakan usul dibenarkan?
Kalau pun Muhyiddin begitu bimbang dengan usul undi tidak percaya yang bakal dikemukakan oleh PH kepadanya, mengapa pula sessi soal jawab dan pertanyaan turut tidak diizinkan?
Apa yang beliau takutkan?
Apakah Muhyiddin seorang Perdana Menteri yang hanya berani muncul melalui perutusan khas di kaca tv dengan bercakap tentang Makcik Kiah secara sehala dan di depan kamera saja?
Jika benar kerajaan tebuk atap yang dipimpinnya benar-benar telus dan ada kewibawaan, kenapa mesti takut untuk berhujah dan bersoal jawab, lebih-lebih lagi berkaitan Covid-19?
Begitu juga dengan kedudukan kerajaan yang dipimpinnya sekarang, Muhyiddin seharusnya berani menunjukkan kepada dunia tentang sokongan majoriti yang diperolehinya dengan tidak gentar sama sekali terhadap usul tidak percaya yang mahu dikemukakan terhadapnya.
Bukankah seperti kata Menteri di Jabatan Perdana Menteri merangkap Setiausaha Agung Pas, Takiyuddin Hassan bahawa semua Ahli Parlimen penyokong kerajaan yang tiada jawatan menteri dan timbalan menteri akan dilantik menjadi pengerusi-pengerusi GLC?
Sehingga ini, sebagaimana dilaporkan media, hampir setiap hari ada perlantikan baru pengerusi GLC melibatkan Ahli-Ahli Parlimen dan sudah pasti ia akan berterusan sehingga tarikh sidang Parlimen 18 Mei depan.
Apakah dengan habuan dan imbuhan berpuluh ribu setiap bulan kepada Ahli-Ahli Parlimen penyokong kerajaan itu masih belum cukup memberi keberanian kepada Muhyiddin untuk membuktikan sokongan yang ada padanya?
Ke sana ke sini, lantik sana lantik sini, tetapi kenapa masih jadi penakut lagi?
Sampai bila Muhyiddin mahu melarikan diri dan takut berdepan realiti?
(ShahbudinHusin 18/04/2020)

0

0

votes
Article Rating
Kongsikan artikel ini


RAKYAT MAHU LIHAT ADA HUKUMAN TERHADAP TIMBALAN MENTERI KESIHATAN

Daripada sekian nama pemimpin kerajaan yang dikesan melanggar pernah arahan PKP dan menjadi viral di media sosial, perlakuan Timbalan Menteri Kesihatan, Dr. Nor Azmi Ghazali didapati paling mendapat kecaman dan tidak boleh diterima sama sekali.
Ini kerana dalam mendepani wabak Covid-19 yang setakat ini telah meragut 88 nyawa, ia adalah menjadi tanggungjawab Kementerian Kesihatan untuk menanganinya.
Untuk itu, memang tidak masuk akal, malah memalukan apabila Timbalan Menteri Kesihatan sendiri didapati melanggar arahan PKP dengan makan kenduri beramai-ramai secara terbuka yang turut dihadiri oleh seorang Exco Perak di Lenggong.
Apalagi, setiap hari dalam sidang media, sama ada oleh Menteri Kanan yang bertanggungjawab terhadap keselamatan, Ismail Sabri Yaakob atau Ketua Pengarah Kesihatan, Dr. Noor Hisham Abdullah, kedua-duanya tidak lupa mengingatkan orangramai agar mematuhi arahan PKP dengan duduk di rumah dan tidak berkumpul di tempat terbuka secara beramai-ramai.
Maka, perlakuan Dr. Nor Azmi itu bukan saja tidak dapat diterima, malah mendapat kecaman yang merata daripada semua pihak, tak kita sama ada mereka yang pro kerajaan mahu pun pembangkang.
Berikutan sudah ada laporan polis dibuat terhadap beliau dan pihak polis juga mengatakan akan memanggilnya untuk memberi keterangan, harapan ramai hanya satu iaitu mesti ada keadilan serta tidak wujud undang-undang yang berbeza antara VIP dan rakyat biasa.
Kesalahan yang dilakukan Dr. Nor Azmi adalah jelas dan nyata, untuk itu hukuman yang sewajarnya mesti dikenakan terhadapnya.
Tidak harus ada alasan atau kata maaf untuk diterima daripadanya, tambahan lagi PKP yang sedang dikuatkuasakan sekarang sudah memasuki fasa yang ketiga.
Tiada sebab lagi untuk sesiapa memberi alasan tidak mengetahui mengenai pematuhan terhadap PKP yang sedang dikuatkuasakan.
Lebih daripada itu, sepanjang tempoh PKP ini, kita turut menyaksikan bagaimana sudah ramai rakyat biasa ditangkap, dihukum penjara dan denda kerana melakukan kesalahan seperti bersolat di masjid, bermain golf, memancing ikan, berjogging, berkaraoke di halaman rumah sendiri, bermain badminton, berkenduri dan pelbagai bentuk keengkaran yang lain.
Semua mereka ditangkap, direman, dibawa ke mahkamah dan akhirnya dijatuhkan hukuman tanpa kompromi.
Lalu, apa salahnya berikutan kesalahannya sudah nyata, seorang timbalan menteri ditangkap, dibawa ke mahkamah dan dijatuhkan hukuman penjara?
Tambahan lagi, untuk Dr. Nor Azmi meniru perlakuan pemimpin di negara maju yang cepat-cepat mengakui kesalahan kerana melanggar PKP dan seterusnya meletakkan jawatan mungkin jauh panggang daripada api, hanya ketegasan pihak berkuasa yang tidak berkompromi dalam menjatuhkan hukuman terhadapnya adalah satu-satu jawapannya.
Rakyat pasti gembira jika kerajaan benar-benar membuktikan tiada sesiapa yang kebal daripada undang-undang.
(ShahbudinHusin 18/04/2020)

0

0

votes
Article Rating
Kongsikan artikel ini


MEREKA MEMANG BOLEH DITAHAN DAN DIDAKWA!

1. Persoalan sama ada bolehkah para pemimpin tertentu yang dikaitkan dengan isu “berhimpun” di majlis makan dan solat berjemaah” di sebuah tempat ditahan dan didakwa kini menjadi isu nasional.
2. Isu ini melibatkan isu perundangan, maka sebagai orang undang-undang, saya tak dapat lari dari memberi pendapat saya.
3. Isunya “bolehkah para pemimpin itu ditahan dan didakwa di bawah undang-undang yang bernama ” Peraturan-Peraturan Pencegahan dan Pengawalan Penyakit Berjangkit ( Langkah-Langkah Di Dalam Kawasan Tempatan Jangkitan ) ( No 3 ) 2020. ( “peraturan tersebut ” ).
4. Alhamdulillah, saya sempat membaca peraturan tersebut yang dibuat di bawah kuasa Menteri ( Menteri Kesihatan) di bawah seksyen 11 ( 2 ) Akta Pencegahan dan Pengawalan Penyakit Berjangkit 1998 ( Akta 342 ) ( “Akta tersebut” ) .
5. Kita lihat dulu perkara asas. Ada soalan dibangkit bolehkah peraturan tersebut dikuatkuasakan tanpa ia diluluskan di Parlimen terlebih dahulu?
Jawabnya boleh. Peraturan tersebut , di dalam undang-undang, dipanggil ” the delegated legislation” atau “undang-undang subsdiari” iaitu subsidiari kepada Akta tersebut ( Akta Ibu). Maka ia tidak perlu dibuat atau dilulus di Parlimen.
6. Berdasarkan Peraturan tersebut khususnys peraturan 3, mungkin kita boleh ,secara umum, katakan semua orang adalah dilarang bergerak di waktu PKP ini [ lihat peraturan 3 ( 1 ) ], kecuali pergerakan seseorang itu jatuh dalam dalam salah satu pengecualian di bawah mana-mana perenggan (a) hingga (f) peraturan 3 ( 2 ) Peraturan tersebut.
7. Mungkin kes para pemimpin – yang kes mereka kita sedang bualkan di sini- boleh dihujahkan jatuh di bawah pengecualian yang dinyatakan di perenggan 3( 2 ) ( f ).
Apa dia?
Jawabnya mereka dibenarkan bergerak untuk mereka melaksanakan apa-apa tugas rasmi.
8. Maknanya , mereka boleh bergerak di dalam kawasan tersebut bagi melaksanakan tugas rasmi, misalnya, memberi bantuan.
Jika begitu, apa salah mereka?
9. Jawabnya begini. Jika mereka hadir ke tempat itu sekadar untuk laksanakan tugas rasmi untuk beri bantuan misalnya, bagi saya, mereka boleh berlindung di bawah peraturan 3 ( 2 ) ( e ) Peraturan tersebut.
Tetapi bagaimana dengan mereka menyertai program makan beramai-ramai dan katanya juga bersolat jemaah?
9. Bagi saya, kedua-dua aktiviti tersebut bukan tugas rasmi sepertimana program memberi bantuan. Maka kedua-dua aktiviti tersebut , bagi saya. tidak boleh dilindungi di bawah pengecualian yang dinyatakan di bawah peraturan 3 ( 2 ) tersebut.
10. Mungkin akan dihujahkan “takkan dalam program rasmi -dijemput orang besar tak ada jamuan makan?” Ya, betul , tapi itu di hari normal bukan di hari PKP yang sedang berkuat kuasa! Oh ya, orang sedang bercakap tentang a new normal sekarang!
11. Bagaimana pula dengan solat berjemaah? Jawabnya, hujah yang sama seperti di atas.Sebab itu, sudah ada rakyat biasa yang ditahan hatta walau bersolat jemaah.
12. Kesimpulannya, para pemimpin dan semua yang terlibat, in my view, boleh ditahan dan didakwa di bawah peraturan 11 Peraturan tersebut.
Ini sekadar pandangan saya sahaja dan ia tidak mengikat sesiapa.
والله اعلم
Mohamed Hanipa Maidin
Ahli Parlimen Sepang
19/4/2020.

0

0

votes
Article Rating
Kongsikan artikel ini


MUHYIDDIN, MAHU DISIMPAN LAGIKAH MENTERI KESIHATAN YANG SUKA MERAPU INI?

Di sebalik wabak Covid-19, berdepan pula kritikan dan kemerosotan sokongan rakyat yang berterusan, paling ke depan akibat karenah Menteri Kesihatan, Dr. Adham Baba yang merapunya kian menjadi-jadi, Muhyiddin Yassin dalam hal ini mesti ada keberanian untuk pantas menanganinya.
Kegagalan bertindak, terus berdiam diri atau membiarkan saja gejala buruk dalam kerajaan berterusan, kerajaan tebuk atap PN ini mungkin lebih cepat runtuh bumbungnya.
Dr. Adham mula menimbulkan masalah kepada kewibawaan kerajaan pimpinan Muhyiddin apabila merapu memberi petua palsu berkenaan air suam yang didakwanya mampu membunuh virus Covid-19 dalam badan manusia.
Petua palsu itu kemudian disanggah oleh WHO, Ketua Pengarah Kesihatan, Dr. Noor Hisham Abdullah dan sebilangan doktor yang berwibawa.
Sejak itu, Dr. Adham seolah-olah kena kuarantin daripada muncul dalam sidang media berkaitan Covid-19, meskipun jumlah kes baru bertambah setiap hari.
Setelah agak lama berdiam diri, tentunya rakyat mengharapkan ia adalah ruang untuk beliau melakukan koreksi diri, tetapi kemunculannya dalam sidang video bersama Presiden UMNO, Ahmad Zahid Hamidi semalam menyerlahkan hakikat bahawa Dr. Adham masih tidak berubah dan kekal dengan dirinya yang lama.
Dalam sidang video itu, selain menjulang dirinya sendiri melakukan banyak perkara untuk menangani wabak Covid-19 sehingga konon diiktiraf dunia, beliau turut merapu lagi dengan mendakwa keanggotaan WHO di mana beliau melakukan sidang video adalah terdiri daripada 500 negara.
Video merapunya itu segera menjadi viral serta sarat diketawakan netizen alam maya kerana jumlah negara di dunia ini diketahui hanya ada 195 saja.
Oleh itu, daripada mana datangnya 500 negara yang menjadi anggota WHO sebagaimana didakwanya itu atau beliau cuba kelentong Zahid Hamidi untuk menunjukkan berapa besar wibawa dirinya?
Merapunya Dr. Adham dalam ilmu geografi ini sebenarnya bukanlah kali pertama, sebelum ini beliau dengan penuh yakin menyebut jumlah negeri di Malaysia ada sebanyak 15 buah jumlahnya.
Tetapi, yang paling menonjol dalam sidang video itu ialah apabila Dr. Adham cuba merapu menyalahkan PH kerana gagal menyekat perhimpunan Tabligh di Seri Petaling sehingga didakwanya menjadi punca wabak Covid-19 gelombang kedua merebak sebagaimana yang berlaku sekarang ini.
Kata beliau, jika perhimpunan itu tidak diadakan, Malaysia hanya akan berdepan kluster jangkitan Covid-19 yang kecil saja.
Tanpa mengkaji fakta, Dr. Adham dalam hal ini sebenarnya telah menyalahkan Muhyiddin sendiri sebagai punca berseleraknya wabak Covid-19 di negara ini.
Harus beliau sedar bahawa perhimpunan Tabligh berlangsung antara 27 Februari hingga 3 Mac, sedangkan kerajaan PH sudah pun menemui ajalnya apabila Tun Mahathir Mohamad meletakkan jawatan sebagai Perdana Menteri pada 24 Februari.
Selepas meletakkan jawatan dan kemudian dilantik sebagai Perdana Menteri interim antara 24 Februari hingga 1 Mac, tiada kerajaan dan tiada menteri PH lagi yang mentadbir negara ini.
Dalam tempoh tersebut, Yang Dipertuan Agong sedang melakukan proses temubual kepada semua Ahli Parlimen untuk melantik Perdana Menteri yang baru.
Dengan itu, berlangsungnya perhimpunan Tabligh pada 27 hingga 3 Mac bukan lagi di bawah tanggungjawab atau pemantauan PH kerana mereka bukan lagi kerajaan pada waktu itu.
Kalau mahu dicari pihak yang bertanggungjawab berhubung perhimpunan Tabligh itu tentulah mereka yang meluluskannya iaitu Kementerian Dalam Negeri atau menterinya ketika era PH iaitu Muhyiddin sendiri.
Kenapa Muhyiddin sebagai Menteri Dalam Negeri ketika itu membenarkan perhimpunan Tabligh, walhal gelombang pertama Covid-19 belum lagi berakhir sepenuhnya?
Adakah kerana Muhyiddin turut sibuk dengan Langkah Sheraton yang bermula pada 23 Februari dan terlalu mengejar cita-cita mahu menjadi Perdana Menteri, lalu tidak mempedulikan ancaman wabak penyakit berbahaya ini?
Namun, apakah dengan merapu sehingga menyalahkan perhimpunan tabligh sebagai punca wabak Covid-19 berleluasa, Dr. Adham daripada UMNO sebenarnya cuba meletakkan beban kesalahan kepada Muhyiddin daripada Bersatu yang kini merupakan Perdana Menteri?
Jika diberi lebih masa, Dr. Adham ternampak bukan saja berpotensi untuk terus merapu yang akibatnya akan menjunamkan lagi kedudukan PN di mata rakyat, bahkan secara tidak langsung juga mencalarkan imej Muhyiddin sendiri.
Walaupun ada beberapa menteri lain turut merapu sama, Dr. Adham satu-satunya yang paling menonjol sekali.
Pertanyaan mudah buat Muhyiddin, mahu disimpan lagikah beban seperti itu dalam kerajaannya?
(ShahbudinHusin 19/04/2020)

0

0

votes
Article Rating
Kongsikan artikel ini


BOLEHKAH MEREKA DIMAAFKAN?

Kedua-dua mereka, Timbalan Menteri Kesihatan, Dr Nor Azmi Ghazali dan Exco Kerajaan Negeri Perak, Razman Zakaria sudah pun dipanggil ke balai polis untuk memberi keterangan terkait dengan isu melanggar arahan PKP di Lenggong, Perak beberapa hari lalu.
Mereka didapati melanggar arahan PKP dengan terlibat dalam acara makan secara beramai-ramai dan sembanhyang secara berjemaah tanpa mengamalkan penjarakan sosial.
Sehubungan itu, perlakuan mereka menjadi viral di media sosial, sekaligus mengundang kecaman hampir semua pihak.
Pihak polis juga menyatakan kertas siasatan terhadap kedua-dua mereka dijangka siap pada hari ini.
Namun, kedua-duanya kemudian tampil meminta maaf secara terbuka kepada seluruh rakyat Malaysia.
Bolehkah mereka dimaafkan?
Apakah permohonan maaf ini petanda kedua-duanya akan dilepaskan dan tidak dikenakan sebarang tindakan?
Sementara rakyat biasa yang melanggar PKR sudah ramai yang didenda dan dipenjara, adilkah jika kedua-dua pemimpin ini dilepaskan begitu saja atas alasan mereka sudah memohon maaf?
Jika begitu, bolehkah semua mereka yang sudah dijatuhi hukuman juga memohon maaf secara terbuka dan selepas itu dibebaskan?
(ShahbudinHusin 20/04/2020)

0

0

votes
Article Rating
Kongsikan artikel ini


DAPAT RAMAI MENTERI ‘SAKIT’, SAKIT MUHYIDDIN PUN BERTAMBAH SAKIT

Semua orang tahu Muhyiddin Yassin adalah seorang yang tidak berapa sihat berikutan pernah menjalani pembedahan kanser di bahagian pankreasnya pada Julai 2018 lalu.
Susulan itu, beliau seterusnya menjalani pula rawatan kimoterapi sebanyak lapan kali bagi mengembalikan kesihatannya.
Sejak itu, Muhyiddin kelihatan menyusut berat badannya, malah kelihatan cengkung berbanding sebelumnya.
Banyak mesyuarat kabinet turut tidak dapat dihadirinya, selain ada juga mesyuarat peringkat kementerian terpaksa diadakan di rumahnya.
Bagi yang lama mengenali beliau, terutama dengan fesyen baju labuh dan seluar longgarnya, pasti dapat melihat perbezaannya antara sebelum dengan selepas menjalani pembedahan.
Yang nyata, melihat pula gayanya berjalan dan caranya bercakap sekarang, harus diakui Muhyiddin dulu dan sekarang agak jauh berbeza.
Tambahan pula, difahamkan beliau masih perlu mengambil ubat secara berjadual setiap hari.
Dengan kesihatannya yang sebegitu, ditambah bebas tugas sebagai Perdana Menteri, kehidupan seharian yang dilaluinya bukanlah mudah.
Dikategorikan masih dalam keadaan sakit dan tidak berapa sihat, penanggungan Muhyiddin sebenarnya lebih bertambah berat kerana dikelilingi oleh ramai menteri-menteri yang “sakit”.
Tidak sampai dua bulan Muhyiddin menerajui kerajaan tebuk atap bersama kelompok yang kalah dan ditolak dalam PRU14 lalu, menteri-menteri yang “sakit” bagai berebut-rebut menonjolkan diri masing-masing.
Antara menteri “sakit” yang menjadi bualan ramai ialah menteri air suam, menteri mewa, menteri mencari virus Covid-19 dalam sistem pembentungan, menteri doraemon, menteri letak nama menteri di dahi, menteri buluh, menteri sembur jalan dan bangunan tinggi untuk bunuh virus Covid-19, menteri tik-tok dan menteri gunting rambut.
Menteri Kesihatan yang sebelum ini terkenal dengan jolokan menteri air suam, tampil sekali lagi menunjukkan
“kesakitannya” dengan mendakwa ada 500 negara di dunia ini.
Sebelum itu, beliau pernah mengatakan Malaysia ini ada 15 negeri di dalamnya.
Dalam era BN sebelum ini, ada juga menteri “sakit” yang menjadi bahan ketawa ramai seperti Hassan Malek dan Ahmad Maslan atau di era PH macam menteri kasut hitam dan menteri kereta terbang, tetapi jumlahnya boleh dikata agak terhad.
Sebaliknya, di bawah Muhyiddin ini, jumlahnya bukan saja berganda-ganda, malah mereka seperti bangga dapat menonjolkan diri yang “sakit” itu.
Itu baru dua bulan, malah ramai yang percaya dengan peredaran masa, lebih ramai menteri-menteri yang “sakit” akan termuncul dengan sendirinya.
Mungkinkah munculnya menteri-menteri “sakit” yang bertali arus ini kerana tulah berikutan khianat terhadap mandat rakyat dan menubuhkan kerajaan dengan cara menebuk atap?
Yang pasti, kehadiran ramai menteri-menteri “sakit” dalam kerajaan sekarang dengan sendirinya menyebabkan keyakinan ramai makin merosot terhadap Muhyiddin sebagai Perdana Menteri.
Ia diburukkan lagi dengan keputusan beliau mengadakan sidang Parlimen hanya sehari pada 18 Mei depan yang dikaitkan dengan ketakutannya berdepan realiti untuk mengesahkan sokongan majoriti yang benar-benar dimilikinya.
Meskipun demikian, di samping sakit yang dideritainya akibat kanser serta tidak boleh menerima tekanan berlebihan dalam kehidupan seharian, ramai yang menjangkakan kerajaan ini tidak mungkin mampu bertahan lama.
Khususnya kerana terseksa jiwa disebabkan menteri-menterinya ramai yang “sakit” itu, sakit yang ditanggung oleh Muhyiddin dengan sendirinya akan bertambah-tambah sakit lagi jadinya.
(ShahbudinHusin 20/04/2020)

0

0

votes
Article Rating
Kongsikan artikel ini


APAKAH MUHYIDDIN AKAN PECAT MAHATHIR ATAU MAHATHIR MEMANG MAHU DIRINYA DIPECAT?

Pengerusi Bersatu, Tun Mahathir Mohamad mengesahkan beliau akan duduk di barisan pembangkang dalam sidang Parlimen yang bermula 18 Mei depan.
Tun Mahathir menjelaskan, Bersatu kini sudah terpecah dua dan beliau yang tidak menyokong kerajaan tidak boleh duduk di barisan yang sama dengan kerajaan.
“Pihak yang menentang kerajaan tidak boleh duduk bersama dengan pihak kerajaaan.
“Jadi, ia harus duduk di kalangan pembangkang bersama-sama dengan Pakatan Harapan (PH) tetapi bukan sebagai anggota PH,” katanya lagi.
Dengan keadaan ini, ia bukan saja meletakkan Tun Mahathir buat pertama kali duduk di barisan pembangkang di Parlimen dalam karier politiknya, tetapi juga menjadikan kedudukan Bersatu sesuatu yang unik.
Sementara Tun Mahathir sebagai Pengerusi Bersatu duduk di barisan pembangkang, sebaliknya Muhyiddin Yassin sebagai Presiden Bersatu pula duduk di barisan kerajaan sebagai Perdana Menteri.
Begitu pun, oleh kerana Tun Mahathir bukan merupakan ahli mana-mana parti dalam PH, keputusannya untuk duduk di barisan pembangkang tidak akan menjadikannya sebagai Ketua Pembangkang.
Dalam hal ini, PH hampir pasti akan mencalonkan Anwar Ibrahim, Ahli Parlimen Port Dickson sebagai Ketua Pembangkang.
Namun demikian, tindakan Tun Mahathir memilih untuk duduk di barisan pembangkang dipercayai akan mengundang risiko kepada kedudukan dirinya sebagai ahli dan Pengerusi Bersatu.
Sumber yang dekat dengan Bersatu memaklumkan, dengan keputusan Tun Mahathir itu bermakna beliau sudah dianggap melanggar disiplin parti di mana sebelum ini Bersatu sudah pun membuat keputusan untuk meninggalkan PH untuk bersama-sama dengan PN membentuk kerajaan baru.
Sehubungan itu, kata sumber tersebut lagi, Lembaga Disiplin Bersatu yang dipengerusikan oleh Megat Najmuddin Megat Khas dijangka akan mencadangkan dalam waktu terdekat kepada parti agar tindakan disiplin diambil terhadap Tun Mahathir.
“Tindakannya mungkin dipecat atau digantung keahlian,” tambah sumber itu lagi.
Persoalan di sini, apakah Ahli-Ahli Parlimen Bersatu yang menyokong Tun Mahathir akan turut memilih duduk di barisan pembangkang juga?
Jika mereka memilih duduk bersama pembangkang, bererti mereka juga mungkin akan diambil tindakan disiplin yang sama seperti Tun Mahathir iaitu sama ada dipecat atau digantung keahlian.
Dalam erti kata lain, kalau itu yang berlaku, semua mereka, termasuk Tun Mahathir dan Mukhriz akan terhalang dengan sendirinya daripada terlibat dalam pemilihan Bersatu yang dijangka diadakan selepas 30 Jun nanti.
Apakah ini bermakna Muhyiddin akan menang tanpa bertanding sebagai Pengerusi Bersatu dan parti itu terus dikuasai sepenuhnya oleh beliau selepas ini?
Melihat situasi yang mungkin berlaku ini, apakah Tun Mahathir tidak sedar tentang risiko tindakan disiplin boleh diambil terhadapnya dengan keputusannya untuk duduk di barisan pembangkang itu?
Sebagai orang yang cukup masak dengan sepak terajang politik, bahkan juga banyak kali menang berbanding kalah dalam apa juga pergelutan kuasa sebelum ini, ternampak mustahil Tun Mahathir tidak sedar tentang risiko itu.
Jika begitu, apakah ini bermakna Tun Mahathir sengaja menunggu agar Muhyiddin mengambil sesuatu tindakan disiplin terhadapnya kerana beliau memang ada perancangan atau perangkap lain yang sedang dipasangnya terhadap Perdana Menteri?
Atau mungkinkah Tun Mahathir sekali lagi akan menubuhkan sebuah parti baru selepas beliau disingkirkan daripada Bersatu?
(ShahbudinHusin 21/04/2020)

0

0

votes
Article Rating
Kongsikan artikel ini


TAK USAHLAH MENGADA-NGADA JUMPA MENTERI DI WAKTU PKP INI

Suatu kecenderungan yang tidak kurang bahayanya di waktu ini ialah wujudnya sekumpulan manusia yang dengan sengaja mahu melanggar arahan PKP seolah-olah mereka adalah golongan istimewa.
Lebih malang, mereka ini rata-ratanya terdiri daripada manusia berilmu dan ada pelajaran, tetapi tidak mahu faham dengan peraturan tidak boleh keluar rumah yang ditetapkan kerajaan.
Lantaran itu, di waktu PKP ini golongan tersebut ternampak cuba menonjolkan diri dengan berjumpa menteri-menteri tertentu secara berkumpulan atau lebih daripada seorang dan kemudian memuatkan gambar-gambar pertemuan itu di laman sosial masing-masing.
Baru-baru ini, seorang pensyarah dan pemimpin UMNO serta beberapa rakan yang lain didapati mengadakan pertemuan dengan Menteri di Jabatan Perdana Menteri, Dr. Zulkifli Mohamad Albakri.
Pensyarah yang sama dengan beberapa yang lain juga kemudian mengadakan perjumpaan dan perbincangan dengan Menteri Belia dan Sukan, Reezal Merican Naina Merican.
Terbaru, anak perempuan Presiden UMNO bersama suaminya turut mengadakan perjumpaan dengan Dr. Zulkifli dan seorang timbalan menteri yang pernah menjadi Setiausaha Politiknya bapanya.
Untuk apa mereka berjumpa dengan menteri-menteri di musim PKP ini?
Adakah urusan mereka begitu penting sampai tidak boleh ditunda sehingga selepas berakhirnya PKP nanti?
Apakah mereka ini tidak faham peraturan duduk di rumah yang diarahkan kerajaan, malah setiap hari sama ada melalui Ismail Sabri Yaakob atau Dr. Noor Hisham Abdullah, kedua-duanya tidak pernah lupa mengingatkan agar semua orang patuh dengan PKP yang sedang dikuatkuasakan?
Atau agak-agaknya masa sekolah dulu mungkin mereka ini punya kenakalan tahap gaban dan selalu tidak dengar cakap cikgu?
Perlakuan mereka ini, lebih-lebih lagi kebengkengan anak Zahid Hamidi mencabar sesiapa membuat laporan polis terhadapnya, bukan saja mencemar nama bapanya, malah mengotorkan imej kerajaan yang bersungguh-sungguh mahu memerangi Covid-19.
Bersama kelakuan beberapa pemimpih kerajaan yang tular di media sosial kerana didapati melanggar PKP seperti makan beramai-ramai, solat berjemaah, menyambut hari jadi dan macam-macam lagi, tindakan mereka juga jelas suatu ketidaksenonohan yang nyata.
Mereka ini adalah golongan oportunis berikutan kedudukan, nama yang ada dan muka yang dikenali, lalu menggunakannya untuk menikmati jalan-jalan kehidupan bebas seperti hari-hari biasa.
Dengan nama dan kedudukan yang ada, mengguna pula alasan berjumpa menteri, walaupun mungkin mereka juga melalui sekatan jalanraya, tetapi sudah tentulah kelebihan untuk mendapat pelepasan lebih terbuka kerana muka mereka lebih dikenali.
Sebagaimana mereka juga terikat dengan peraturan duduk di rumah seperti rakyat biasa yang lain, dengan nama dan muka yang dikenali itu, mereka ini sepatutnya tidak perlu mengada-ngada untuk menonjol-nonjol diri berjumpa dan bergambar dengan menteri-menteri pada waktu PKP dikuatkuasakan ini.
Duduklah di rumah seperti rakyat biasa yang lain, lebih-lebih jika perjumpaan itu hanya bertujuan melobi projek, jawatan atau maksud-maksud lain yang sejenama dengannya.
(ShahbudinHusin 21/04/2020)

0

0

votes
Article Rating
Kongsikan artikel ini


AZMIN TINGGALKAN BERSATU, TUBUH PARTI BARU?

Bekas Timbalan Presiden PKR, Azmin Ali yang keahliannya dalam Bersatu masih kabur dan tidak begitu jelas, dijangka akan menubuhkan sebuah parti baru pelbagai kaum tidak lama lagi.
Parti baru itu adalah untuk menaungi perjuangan beliau bersama beberapa lagi bekas Ahli Parlimen dan pemimpin PKR yang sama ada dipecat atau telah meninggalkan parti itu.
Difahamkan, Azmin ada menyuarakan hasrat tentang menubuhkan parti baru itu kepada beberapa pihak yang rapat dengannya dan hanya menunggu masa yang sesuai untuk merealisasikannya.
Difahamkan asas utama Azmin mahu menubuhkan parti baru pelbagai kaum itu ialah kerana wadah sebegitu lebih sesuai dengan jiwanya yang sudah sekian lama bersama PKR.
Berbanding Bersatu yang disertainya setelah dipecat daripada PKR, beliau hanya menyertai parti itu untuk mengukuhkan kedudukan Muhyiddin Yassin dalam usaha Presiden Bersatu itu merealisasikan cita-citanya menjadi Perdana Menteri.
Lagi pula, penyertaannya dalam Bersatu hanya diumumkan oleh Muhyiddin dan tidak pernah dibincangkan sama sekali dalam mesyuarat parti.
Dengan itu, keahliannya dalam Bersatu adalah kabur dan tidak jelas, walaupun diberikan tanggungjawab sebagai menteri kanan.
Tambahan lagi, dengan pertelingkahan yang dijangka berpanjangan dalam Bersatu antara Tun Mahathir Mohamad dengan Muhyiddin, Azmin juga merasakan tidak selesa untuk beliau terkait dengan perkara secara berterusan.
Lantaran itu, menubuhkan parti baru pelbagai kaum mirip PKR adalah pilihan yang wajar baginya untuk meneruskan perjuangan politik bersama kumpulan yang setia dengannya.
Asas lain yang mendorong Azmin mahu menubuhkan parti baru ialah ketidakyakinannya mampu terus mempertahankan kerusi Parlimen Gombak dan DUN Bukit Antarabangsa yang dipegangnya sekarang jika bertanding menggunakan tiket Bersatu.
Hakikat yang sama diperkukuhkan lagi billa mana kesemua Ahli Parlimen dalam kumpulannya seperti Zuraida Kamaruddin (Ampang), Saifuddin Abdullah (Indera Mahkota), Kamaruddin Jaafar (Bandar Tun Razak) dan lain-lain semuanya menang pada PRU14 lalu di kerusi-kerusi campuran.
Parti pelbagai kaum itu juga bertujuan agar Ahli Parlimen daripada Sabah, Sarawak dan bukan Melayu yang bersamanya dan ada kedudukan dalam kerajaan sekarang mempunyai lebih kemusabahan meneruskan perjuangan berbanding jika berada dalam Bersatu.
Maka, untuk memastikan beliau dan kumpulannya terus berpotensi menang dalam PRU akan datang, Azmin diberitakan tidak ada pilihan lain selain meninggalkan Bersatu dan menubuhkan sebuah parti baru yang mirip PKR.
Seterusnya, Azmin turut merasakan hanya dengan menubuhkan parti baru saja menjadikan beliau mungkin mampu menarik rakan-rakannya dalam PKR untuk beralih wadah perjuangan dan menyertainya.
Difahamkan ada beberapa pemimpin PKR yang sebelum ini lantang menolak Anwar Ibrahim, terutama bukan Melayu, tetapi kemudian membuat U-Turn untuk kekal dalam parti itu adalah kerana wadah yang disertai oleh Azmin ialah Bersatu iaitu sebuah parti Melayu mirip UMNO.
Begitu pun, Azmin dikatakan tidak akan tergesa-gesa menubuhkan parti baru itu dan kemungkinan ia hanya akan direalisasikan selepas berakhirnya pemilihan Bersatu atau setelah selesai episod usul undi tidak percaya yang bakal dibentangkan oleh PH bersama Tun Mahathir terhadap Muhyiddin di Parlimen.
(ShahbudinHusin 22/04/2020)

0

0

votes
Article Rating
Kongsikan artikel ini


PESANAN ANWAR SEMPENA HARI BUMI

Hari ini kita memperingati Hari Bumi untuk kali yang ke-50. Tarikh ini diabadikan bagi meningkatkan tahap kesedaran kita tentang alam sekitar.
Pertubuhan Bangsa-Bangsa Bersatu (PBB) juga memilih untuk memperingati Hari Bumi pada hari yang sama Perjanjian Iklim Paris dikuatkuasakan, iaitu pada 2016.
Malaysia adalah salah satu negara yang menandatangani perjanjian tersebut.
Hari Bumi 2020 diperingati tahun ini dalam keadaan dan situasi yang berbeza dari tahun-tahun sebelum kerana cabaran dan kesan dari kemelut wabak yang telah begitu mengesankan industri-industri, kota-kota, dan ia telah mengurung jutaan warga di rumah.
Jangan kita lupa bahawa ia bukan sahaja kemelut kesihatan tetapi juga kemelut iklim.
Ini adalah peringatan terhadap impak perubahan iklim yang disebabkan dari pembangunan yang tidak terkawal, pertambahan penduduk, dan penghakisan sumber alam.
Kita telah saksikan pemusnahan habitat dan hidupan liar akibat dari kebakaran di merata tempat di seluruh dunia, banjir, dan juga malapetaka lain yang sudah menjadi kebiasaan dan kerap.
Di Malaysia, jerebu dan banjir telah menjadi acara tahunan yang menyebabkan sekolah-sekolah ditutup dan turut mengesankan aktiviti-aktiviti perniagaan.
Kes-kes pencemaran alam sekitar seperti yang berlaku di Sungai Kim Kim tahun lalu juga telah memberi kesan kepada kesihatan warga.
Kematian Iman, badak sumbu Sumatera baru-baru ini menandakan spesisnya itu telah pupus di Malaysia. Terdapat juga spesis hidupan lain yang kini terus terancam dalam tingkat dan kadar yang cukup mengkhuatirkan.
Komuniti-komuniti orang Asli yang telah sekian lama menjadi penjaga dan pelindung alam sekitar terus menderita sementara pembangunan melampau dan pertimbangan politik menjadi keutamaan.
Malaysia berada di tangga ke 12 sebagai antara negara yang beraneka ragam di dunia menurut Indeks Biodiversiti Negara.
Kita harus belajar dari tragedi-tragedi lalu dan lindungi alam sekitar, hutan-hutan, dan sungai-sungai kita sebelum terlambat.
Generasi muda telah mendepani isu-isu besar terkait kesedaran alam sekitar. Usah kita gagalkan mereka.
Kita tidak sewajarnya meletakkan isu kelestarian dan pemeliharaan alam sekitar sebagai antara kebijakan yang tidak diberi keutamaan.
Kita dikira gagal jika bertindak hanya setelah sesuatu tragedi berlaku, baik pencemaran alam ataupun malapetaka besar seperti banjir.
Kerjasama antara kita harus ditingkatkan. Saya menyeru kepada kedua-dua pihak kerajaan dan pembangkang untuk sama-sama wujudkan kebijakan yang serius ke arah kelestarian dan usaha pemeliharaan untuk menggalakkan teknologi hijau.
Insentif wajar dilorongkan kepada industri-industri dan para pengguna yang komited kepada mengurangkan aktiviti karbon dan mereka yang melanggar undang-undang mesti dikenakan tindakan tegas. Kita harus bersama bertindak dalam memerangi ancaman ini.
ANWAR IBRAHIM
Presiden PKR
22 April 2020.

0

0

votes
Article Rating
Kongsikan artikel ini


PH ULANGI DESAKAN PERLUNYA SIDANG PARLIMEN LEBIH SEHARI

Majlis Presiden Pakatan Harapan hari ini telah membincangkan isu pembukaan serta sidang Parlimen pada 18 Mei 2020.
Majlis Presiden melihat wujudnya beberapa pelanggaran kelaziman dan Peraturan Mesyuarat Parlimen, berdasarkan notis mesyuarat bertarikh 17 April 2020.
Ini kerana Setiausaha Dewan Rakyat telah memaklumkan bahawa di dalam keadaan wabak Covid-19 sedang menular ini, mesyuarat Parlimen akan berjalan tanpa sesi pertanyaan Jawab Lisan, Waktu Pertanyaan-Pertanyaan Menteri, serta apa-apa Usul daripada Ahli-Ahli Yang Berhormat.
Majlis Presiden mengingatkan bahawa fungsi Parlimen adalah sebagai tiang seri demokrasi, khususnya sebagai institusi semak dan imbang mengawasi perjalanan Kerajaan.
Maka Pakatan Harapan membantah keras tindakan tidak membenarkan sesi Jawab Lisan dan Usul-Usul seperti yang dimaklumkan Setiausaha Dewan Rakyat.
Majlis Presiden turut sedar keadaan Perintah Kawalan Pergerakan dan penularan wabak Covid-19 tidak memungkinkan perjalanan mesyuarat Parlimen seperti sediakala.
Namun, apabila dilihat Parlimen di United Kingdom, Kanada dan Singapura yang berjaya mengubah peraturan masing-masing untuk meneruskan sidang pada ketika wabak Covid-19 melanda, kami percaya usaha yang sama mampu dilakukan bagi Parlimen Malaysia.
Sebagai contoh, jumlah Ahli Yang Berhormat yang hadir boleh dikurangkan ke satu jumlah yang munasabah untuk mengekalkan penjarakan sosial tanpa menjejaskan korum mahupun peratusan parti masing-masing.
Teknologi video dalam talian juga boleh diguna bagi Ahli-Ahli Yang Berhormat yang ingin mengambil bahagian di dalam perbahasan tanpa berada secara fizikal di dalam Dewan. Peraturan Mesyuarat perlu dipinda bagi tujuan di atas.
Majlis Presiden turut membantah had masa persidangan sehari, oleh kerana perbahasan dan perbincangan usaha Kerajaan membendung wabak Covid-19 wajib diberi tumpuan khusus Parlimen.
Kami mencadangkan agar sidang diadakan selama sekurang-kurangnya dua hari selain hari perasmian Parlimen bagi membolehkan perbahasan dan perbincangan yang lebih mendalam. Perubahan ini boleh dilaksana Ketua Majlis berdasarkan Peraturan Mesyuarat 11(2).
Oleh yang demikian, Majlis Presiden akan menghantar wakil Pakatan Harapan untuk mengadakan pertemuan dengan Yang di-Pertua Dewan Rakyat pada kadar segera bagi membincangkan perkara-perkara di atas.
YB DS Anwar Ibrahim
Parti Keadilan Rakyat (KEADILAN)
YB Hj Mohamad Sabu
Parti Amanah Negara (AMANAH)
YB Lim Guan Eng
Parti Tindakan Demokratik (DAP)
23 April 2020.

0

0

votes
Article Rating
Kongsikan artikel ini


UMNO TERUS MENEKAN MUHYIDDIN, HANYA MAHU HIDUPKAN MN TAPI INGIN LUPAKAN PN

Minggu lepas, Presiden UMNO, Ahmad Zahid Hamidi menulis surat kepada Perdana Menteri, Muhyiddin Yassin menuntut agar empat pemimpin parti itu di Sabah dilantik dalam jawatan kerajaan dan juga GLC.
Empat pemimpin yang dituntut diberikan jawatan itu ialah Pengerusi UMNO Sabah, Bung Mokhtar Radin sebagai Pengerusi Pembangunan Persekutuan Sabah; Mohamad Alamin sebagai timbalan menteri bagi mewakili UMNO Sabah; Ketua UMNO Tuaran, Abdul Rahman Dahlan sebagai Senator dan Timbalan Pengerusi UMNO Sabah, Yakubah Khan sebagai Pengerusi Lembaga Pembangunan Labuan.
Semua tuntutan itu dilihat sebagai tekanan kepada Muhyiddin, lebih-lebih dengan desakan melantik Bung Mokhtar yang masih dalam perbicaraan di mahkamah sebagai Pengerusi Pembangunan Persekutuan Sabah.
Semalam pula, Zahid Hamidi mengumumkan pertukaran Pengerusi UMNO Selangor dengan melantik semula bekas Menteri Pertanian, Noh Omar ke jawatan tersebut bagi menggantikan Mat Nadzri Ahmad Dahlan.
Sebaik dilantik, Ahli Parlimen Tanjung Karang itu berazam untuk memperkukuhkan Muafakat Nasional atau MN bagi tujuan merampas kerajaan Selangor dalam PRU15 akan datang.
Kenapa Noh hanya mahu memperkukuhkan MN dan bukan PN yang sedang menjadi kerajaan di peringkat pusat?
Apakah ini bermakna MN akan mengenepikan Bersatu begitu seja, walaupun kini mereka bersama-sama dalam kerajaan PN?
Sebelum ini, sebaik Muhyiddin mengangkat sumpah sebagai Perdana Menteri dan membentuk barisan kabinetnya, Zahid Hamidi ada mengumumkan bahawa kerjasama dalam PN bukan antara parti, sebaliknya hanya melibatkan Ahli-Ahli Parlimen saja.
Ini bermakna, walaupun yang membentuk kerajaan adalah gabungan PN, tetapi UMNO tidak akan berada di dalamnya.
Pengumuman Zahid Hamidi itu dipercayai kerana UMNO tidak berpuas hati dengan lantikan wakil parti itu dalam kabinet yang dibuat oleh Muhyiddin.
Ia antaranya kerana Muhyiddin melantik mereka yang bukan dicadangkan oleh UMNO sebagai menteri serta memberi kementerian-kementerian yang kurang penting kepada wakil parti itu berbanding kedudukan calon daripada Bersatu dan kumpulan Azmin Ali.
Kemudian, bekas Perdana Menteri, Najib Razak turut memberi penjelasan yang lebih mendalam berhubung kedudukan UMNO dalan PN.
Melalui media sosialnya, beliau menulis:-
“Ramai yang mungkin tak faham bahawa kerajaan PN hari ini bukan kerajaan Muafakat Nasional ataupun kerajaan BN.
“Sebab itu, sokongan kita kepada kerajaan PN ada hadnya.
“Sebab itu Presiden, Timbalan Presiden dan Ketua Pemuda UMNO tidak ada dalam kabinet kerajaan hari ini.
“Kita hanya pertahankan kerajaan PN ini sehingga PRU15.”
Berdasarkan semua rentetan ini, adalah jelas bahawa PN ini hanya akan dipertahankan sehingga ketibaan tarikh PRU15 saja.
Untuk itu, di manakah kedudukan PN dalam PRU15 akan datang?
Jika UMNO hanya mahu fokus kepada MN yang disepakatinya bersama Pas untuk PRU15 akan datang, bagaimana dengan kedudukan Bersatu nanti?
Apakah lantaran diketepikan UMNO dan Pas, maka Muhyiddin dan Bersatu akan bertanding bersendirian dalam PRU akan datang?
Adakah Bersatu akan bertanding di kawasan yang sama di mana MN meletakkan calonnya?
Atau mungkinkah jika UMNO terus memberi tekanan, Muhyiddin akan mencari rakan lain sebagai pilihan mengekalkan kedudukannya?
(ShahbudinHusin 23/04/2020)

0

0

votes
Article Rating
Kongsikan artikel ini


SEORANG LAGI PEMIMPIN UMNO INGKAR PKP?

Melalui laman sosialnya, Naib Presiden UMNO, Khaled Nordin hari ini mengumumkan tentang kunjungan hormatnya terhadap Menteri Pengajian Tinggi, Dr. Noraini Ahmad di Putrajaya.
Katanya, selain bertukar-tukar pandangan, khususnya impak pandemik Covid-19 kepada sektor pengajian tinggi dengan Dr. Noraini, kunjungannya ke Kementerian Pengajian Tinggu itu juga sebagai nostalgia menjejakkan kaki ke pejabat lamanya.
Tujuh tahun sebelum ini, Khaled pernah menjadi Menteri Pengajian Tinggi sebelum ditukarkan menjadi Menteri Besar Johor pada 2013.
Beliau menjadi Menteri Besar Johor hingga 2018 sebelum tewas pada PRU14 yang lalu.
Sebelum itu, pada 17 April lalu, Khaled turut mengumumkan tentang pertemuannya dengan Menteri Besar Johor, Hasni Mohamed di Saujana, Johor Bahru.
Menurutnya, dalam pertemuan itu, beliau bertukar-tukar fikiran dengan Hasni mengenai usaha mewujudkan pelan pemulihan ekonomi oleh kerajaan negeri.
Jika kunjungan Khaled ke Kementerian Pengajian Tinggi disebutnya kerana itu adalah pejabat lamanya sebelum ini, kunjungan beliau ke Saujana iaitu kediaman rasmi Menteri Besar Johor pula adalah disebabkan di situlah rumah rasminya sewaktu mengetuai kerajaan negeri Johor antara 2013 hingga 2018 lalu.
Makna kata, kedua-dua kunjungan Khaled iaitu ke Saujana dan Kementerian Pengajian Tinggi adalah sesuatu yang nostalgia bagi dirinya.
Tetapi, tidakkah dengan melakukan perjalanan rentas negeri, Khaled sebenarnya telah ingkar PKP?
Pentingkah sangatkah dalam tempoh PKP ini beliau ke sana ke sini melakukan kunjungan rentas negeri itu?
Bukankah daam tempoh PKP ini sudah ditetapkan lingkungan pergerakan setiap orang adalah 10 kilometer saja?
Jika ramai pemimpin dalam kerajaan sendiri tidak ke mana-mana dalam tempoh PKP ini, apa begitu mustahakkah untuk beliau yang sekadar menjadi Naib Presiden UMNO tidak boleh duduk diam-diam di rumah?
Malah Presiden UMNO dan Timbalan Presiden UMNO pun tidak ke mana-mana dalam tempoh PKP ini.
Sebelum ini, beberapa pemimpin UMNO turut dikesan melanggar PKP dan diviralkan melalui media sosial, antaranya Pengerusi UMNO Terengganu, Ahmad Said dan Timbalan Menteri Pembangunan Luar Bandar, Abdul Rahman Mohamad.
Lebih daripada itu, kalau dalam kes Timbalan Menteri Kesihatan, Dr. Nor Azmi Ghazali yang didapati makan beramai-ramai dalam satu majlis di Lenggong bersama Exco Perak, Khaled turut mengecam mereka dengan membandingkan keadaan di luar negara di mana pemimpinnya akan meletakkan jawatan, apa agaknya nasihat beliau kali ini untuk dirinya sendiri?
Tidakkah sebagai pemimpin kanan UMNO, Khaled juga harus menunjukkan kepimpinan melalui teladan dan tidak memberi gambaran seolah-olah ada dua undang-undang berbeza antara pemimpin dan rakyat biasa?
(ShahbudinHusin 24/04/2020)

0

0

votes
Article Rating
Kongsikan artikel ini


TERUS KURUNG RAKYAT KEPUTUSAN MUDAH, TAPI JANGAN AMBIL MUDAH RAKYAT SUSAH

1. Perdana Menteri umum malam tadi PKP disambung 2 minggu lagi selepas 28 April ini.
2. Kita terima keputusan kerajaan ini tetapi jangan jadikan ianya satu kelaziman dan rutin. Ianya keputusan mudah bagi PM, orang2 besar, orang2 kaya. Tapi ia bukan satu keputusan mudah bagi rakyat biasa, orang susah, orang miskin.
3. Orang2 besar di Malaysia memang tidak rasa susah PKP, langgar larangan pun tidak didenda apalagi di gari dan dipenjara. Makanya PKP menjadi kelaziman yang tidak menyusahkan orang2 besar.
4. PM ini bernasib baik kerana mempunyai jentera kerajaan yang baik. Jabatan Kesihatan sekarang diiktiraf antara terbaik. Ketua Jabatan dan pegawai, kakitangannya hebat. (Bukan Menteri dan Timb Menteri yang dilantik PM)
5. PM ini juga bernasib baik kerana Pasukan keselamatan, Polis, Tentera juga berkeupayaan mengawal situasi negara.(Melainkan campurtangan Menteri sebabkan orang2 besar yg menjadi kawan2 Menteri tidak ditahan)
6. Dan PM ini lebih bernasib baik kerana faktor rakyat Malaysia rata2 bersikap patuh dan menghormati arahan demi kesihatan dan keselamatan.
7. Faktor2 ini lah yang memudahkan kerajaan hari ini. Tetapi jangan ambil mudah. Hakikatnya, PM dan Menteri2nya tidak menyakinkan dan tidak membuktikan apa2 selain aksi2 lucu dan bodoh yg menjadi bahan jenaka rakyat dan seluruh dunia.(Kisah menteri Doraemon, Air Suam disiarkan oleh hampir semua stesyen utama TV dunia)
8. PM dan menterinya mesti lebih serius dan bertanggungjawab. Mereka mesti pamerkan kecemerlangan seperti jentera kerajaan dan pengorbanan seperti rakyat jelata. Bukan makan gaji buta!
9. Kamu suruh rakyat terus berkurung dan berkorban, jentera dan kakitangan kerajaan barisan hadapan terus berhempas pulas tetapi kamu pemimpin2 politik yang berkuasa buat apa?Sekadar buat PC setiap hari dan tiap 2 minggu mengenai PKP dan perintah lanjut PKP?
10. Janganlah hanya tegas dan pantas dalam soal kurung rakyat, susahkan rakyat. Persoalannya mengapa tidak tegas dan pantas dalam soal senangkan rakyat? Soal periuk nasi rakyat. Ekonomi rakyat? Mengapa lembap, lambat, sambil lewa, tidak mengesankan?
11. Rakyat terima keputusan yang menyukarkan mereka. Mengapa kerajaan tidak bersungguh2 membuat keputusan menyenangkan mereka? Memang ada rencana ekonomi tetapi tidak padu, padat, cepat dan berani. Lembap!
12. Kita akui rekod PM ini yang lembap dan menteri2nya juga khususnya yang menjaga hal ehwal ekonomi. Mereka hanya cekap dan pantas dalam hal ekonomi babitkan kepentingan syarikat2 dan kroni besar. Itu rekod mereka.
13. Kita juga sedar kerajaan ini asasnya bukan sebuah kerajaan bertanggungjawab. Bodohlah kita kalau kita mengharapkan sikap tanggungjawab daripada PM dan menteri2 yang khianat, menipu perjanjian yang ditandatangani sendiri!
14. Tetapi ini saat krisis, kesusahan rakyat amat parah. Mereka mesti berubah atau mesti diubah segera. Ahli2 parlimen mesti bersidang segera dan membuat keputusan segera.(18 Mei terlalu lama dan sehari?). Majlis Raja2 juga bertanggungjawab. Mereka juga mesti memainkan peranan memperbetulkan keadaan sekiranya kerajaan hari ini terus lembap selesaikan masalah rakyat yang semakin susah dan parah!
Selamat berpuasa Ramadhan Mubarak.
Mohamad Ezam Mohd Nor
24 April 2020/ 1 Ramadhan 1441H.

0

0

votes
Article Rating
Kongsikan artikel ini


TIMBALAN PRESIDEN UMNO SAHKAN PARTI ITU TIDAK BERSAMA PN DAN BERSATU DALAM PRU15 AKAN DATANG

Ong Kian Ming, dalam artikelnya yang diterbitkan oleh Malaysiakini pada 24 April 2020 menulis tentang dilema UMNO dalam Perikatan Nasional dan kemungkinan UMNO akan meninggalkan PN dalam pilihanraya akan datang.
Saya berhasrat untuk mengulas tentang hanya satu perkara iaitu kedudukan UMNO dalam Perikatan Nasional. Agar semua pihak memahami dengan jelas kedudukan UMNO dan haluan politiknya.
UMNO tidak pernah menyertai Perikatan Nasional kerana Perikatan Nasional bukan satu entiti politik yang berdaftar seperti Barisan Nasional. Hubungan UMNO dengan PN ialah hanya satu persefahaman untuk menyelamatkan Malaysia kerana kemelut politik yang dicetuskan sendiri oleh kelompok tertentu dalam Pakatan Harapan.
Secara mudahnya, ia adalah persefahaman untuk membentuk Kerajaan dan mentadbir Malaysia kerana kegagalan PH dan tidak lebih dari itu.
Persefahaman ini berbeza dengan kerjasama politik UMNO dengan Pas yang dikenali sebagai Muafakat Nasional. Kerjasama ini diurus secara rasmi melalui Piagam Muafakat Nasional dan telah melalui pelbagai proses sumbangsaran, termasuk dibincangkan di Perhimpunan Agung sebelum Piagam tersebut dimeterai.
UMNO juga mempunyai kerjasama politik yang megikat antara MCA, MIC serta PBRS melalui Barisan Nasional. BN pula adalah sebuah entiti politik yang terdaftar.
Maknanya UMNO dan Pas serta UMNO dan BN mempunyai perjanjian kerjasama politik yang teratur, kemas dan terikat. Matlamatnya ialah untuk membentuk kerjasama politik dan memenangi pilihanraya sebagai sebuah ‘coalition’. Tetapi jika tidak berjaya sekalipun, kerjsama politik itu akan tetap kekal dan berfungsi.
Kerjasama ini telah diterjemahkan melalui pelbagai aktiviti, projek dan program politik bersama di pelbagai peringkat agar MN dan BN semakin mengukuh.
Justeru, UMNO tidak akan menghadapi apa jua dilema tentang kedudukannya dalam Perikatan Nasional. Ia tidak mempunyai apa-apa perjanjian dalam bentuk apa jua dengan PN apatah lagi PPBM dan GPS. Ia hanya menyertai Kerajaan atas dasar mendukung Tan Sri Muhyiddin sebagai Perdana Menteri untuk menyelesaikan kemelut politik Malaysia.
Sebagai parti politik, tugas dan fokus UMNO waktu ini ialah untuk menyediakan parti bagi memenangi pilihanraya akan datang bersama rakannya dalam Muafakat Nasional dan Barisan Nasional.
UMNO akan terus menjadi parti politik Melayu terbesar dinegara ini dan insyallah, parti yang akan memenangi paling banyak kerusi dalam pilihanraya umum seperti lazimnya.
Bagaimana UMNO ingin melakukannya, itu adalah urusan dan strategi dalaman UMNO dengan sekutunya iaitu PAS dan BN.
Sebagai parti politik Melayu terbesar, UMNO mesti bertanding di semua kerusi tradisional nya dan kerusi yang ia sangat berpotensi untuk memang. Kekuatan UMNO adalah di kawasan ‘the Malay heartland’ dan ia akan menguatkan pengaruh, keterlihatan dan khidmatnya di semua kawasan tersebut.
Insyallah dengan dukungan jutaan ahli parti, orang Melayu serta seluruh rakyat Malaysia, UMNO akan bekerja keras untuk memenangi sebanyak mungkin kerusi. Hanya dengan cara inilah, UMNO boleh menjadi parti dengan majoriti terbesar di Parlimen dan memimpin Kerajaan seperti sebelumnya.
Sesiapa yang ingin bekerjasama dengan UMNO sangatlah dialu-alukan, tetapi mestilah dengan keikhlasan dan kesediaan mereka untuk menyertai MN ataupun BN. UMNO sangat menghargai setiakawan rakan-rakannya dalam MN dan BN.
Sesuatu selain dari MN dan BN, adalah tidak strategik kepada kelangsungan UMNO.
Dato’ Seri Utama Haji Mohamad Bin Haji Hasan
Timbalan Presiden UMNO
25 April 2020.

0

0

votes
Article Rating
Kongsikan artikel ini


UMNO HANYA PERALAT MUHYIDDIN, IBARAT HABIS MADU SEPAH DIBUANG

Membaca kenyataan Timbalan Presiden UMNO, Mohamad Hasan tentang kedudukan parti itu dalam PN serta hubungannya dengan Bersatu dan Perdana Menteri, Muhyiddin Yassin, kesimpulan paling mudah untuk difahami ialah ia hanya sehingga tarikh Parlimen dibubarkan saja.
Sebaik saja Parlimen dibubarkan dan untuk menghadapi PRU15, UMNO akan segera meninggalkan PN serta mengucapkan “bye bye” kepada Muhyiddin dan Bersatu.
Sebaliknya UMNO akan kembali kepada Muafakat Nasional atau MN yang dibentuknya bersama Pas, selain terus kekal sebagai tunjang kepada BN yang turut dianggotai oleh MCA, MIC dan PBRS.
Malah, dengan lebih awal memaklumkan status hubungannya itu, UMNO sebenarnya sudah pun mengucapkan salam perpisahan kepada Muhyiddin.
Ke mana Muhyiddin dan Bersatu mahu pergi selepas Parlimen dibubarkan nanti bukan lagi urusan atau hal yang mahu diambil berat oleh UMNO, meski mereka sebelumnya bersama-sama dalam kerajaan.
Nasib Muhyiddin dan Bersatu di mata UMNO tak ubah bak kata pepatah – habis madu sepah dibuang.
Kenyataan Mohamad Hasan atau Tok Mat berhubung perkara itu boleh didapati di sini
https://shahbudindotcom.net/2020/04/25/timbalan-presiden-sahkan-umno-tidak-bersama-pn-dan-bersatu-dalam-pru15-akan-datang.html
Berdasarkan apa yang dinyatakan oleh Tok Mat, UMNO sebagai tunjang kepada BN hanya ada kerjasama dengan Pas dalam Muafakat Nasional saja.
Dengan Bersatu atau PN, UMNO sama sekali tidak ada sebarang hubungan atau ikatan apa-apa dengannya.
Bermakna juga, tindakan UMNO menyokong Muhyiddin hanyalah semata-mata untuk membolehkan parti itu kembali menjadi kerajaan sementara menunggu Parlimen dibubarkan yang selewat-lewatnya mesti diadakan sebelum tahun 2023.
Sebelum ini, Pas melalui Naib Presidennya, Mohd Amar Abdullah turut membuat kenyataan yang hampir sama dengan apa yang dinyatakan oleh Tok Mat.
Kata beliau, kerjasama politik Pas dalam PN bukan suatu ikatan yang konkrit, tetapi hanya diwujudkan untuk menyelesaikan kelompongan politik yang berlaku ketika itu.
”Ikatan ini bukan ikatan yang konkrit, sebab pada waktu itu mungkin boleh saya katakan ia bersifat ad-hoc untuk menyelamatan keadaan apabila Tun Mahathir Mohamad letak jawatan dan negara tidak ada kerajaan.
“Jadi untuk menyelamatkan keadaan pada waktu itu, parti PAS, UMNO dan BN terpaksa buat keputusan segera dan daripada itu lahirnya Perikatan Nasional.
“Nama Perikatan Nasional pun tak tahu siapa yang bagi. Kita pun hairan dari mana keluar nama (PN) itu.
“Tetapi sebenarnya untuk selamatkan negara daripada kelompongan politik yang berlaku ketika itu,” katanya lagi.
Kenapa UMNO dan Pas hanya mahu fokus kepada MN dan tidak kepada PN, sedangkan melalui PNlah kedua-dua parti itu dapat jadi kerajaan meskipun ditolak pengundi pada PRU14 lalu?
Jawapan mudahnya ialah UMNO dan Pas bertanding di kawasan yang sama iaitu kawasan majoriti Melayu sejak sekian lama.
Oleh kerana sudah ada kerjasama melalui MN, UMNO dan Pas mesti berbahagi-bahagi kerusi untuk mengelakkan pertembungan sesama sendiri serta untuk memastikan kemenangan lebih terjamin dalam PRU15 akan datang.
Sementara proses pembahagian kerusi itu belum lagi bermula dan ia dijangka bukan sesuatu yang mudah kerana UMNO dan Pas masing-masing ada kekuatan serta pemimpinnya sendiri yang sentiasa ghairah untuk bergelar YB di setiap kawasan Parlimen, melibatkan pula Bersatu dalam perebutan itu tentulah menjadikan rundingan akan bertambah rumit lagi.
Maka, jalan mudah ialah UMNO dan Pas hanya perlu komited kepada MN saja dan melupakan PN, Bersatu dan Muhyiddin.
Untuk itu, apa nasib Bersatu, Muhyiddin dan mereka yang menyokongnya serta tidak sedarkah beliau bahawa dirinya kini hanya diperalatkan oleh UMNO dan Pas untuk mereka jadi kerajaan dengan harapan MN lebih selesa memenangi PRU akan datang?
(ShahbudinHusin 25/04/2020)

0

0

votes
Article Rating
Kongsikan artikel ini


PN KERAJAAN HARAM? BERAPA LAMA IA MAMPU BERTAHAN?

Menerusi kenyataan Timbalan Presiden UMNO, Mohamad Hasan semalam, beliau berkata, PN yang menjadi kerajaan sekarang bukanlah sebuah entiti politik yang berdaftar dengan Pendaftar Pertubuhan.
“UMNO tidak pernah menyertai Perikatan Nasional kerana Perikatan Nasional bukan entiti politik yang berdaftar seperti BN.
“Hubungan UMNO dengan PN ialah hanya satu persefahaman untuk menyelamatkan Malaysia kerana kemelut politik yang dicetuskan sendiri oleh kelompok tertentu dalam Pakatan Harapan,” demikian kata beliau dalam hantaran di laman sosialnya.
Dengan itu, apakah status kerajaan PN yang mentadbir negara sekarang?
Adakah ia sebuah kerajaan haram?
Dalam sejarah negara sejak merdeka, inilah kali pertama entiti politik yang mentadbir negara merupakan gabungan yang tidak berdaftar secara sah.
Sebelum ini, baik Perikatan, kemudian Barisan Nasional dan seterusnya Pakatan Harapan yang menjadi kerajaan, semuanya adalah entiti yang sah dan berdaftar dengan Pendaftar Pertubuhan.
Persoalannya, mengapakah setelah hampir dua bulan menjadi kerajaan, tetapi masih tidak ada usaha untuk mendaftarkan PN dan menjadikan ia sebuah gabungan yang benar-benar sah?
Kenapa Muhyiddin Yassin selaku Perdana Menteri tidak mahu mendaftarkannya, sedangkan sebagai kerajaan yang berkuasa, soal memperolehi kelulusan tentu saja bukan suatu masalah?
Bukankah dengan mendaftarkan PN, ia lebih mampu menjamin kelangsungan politiknya dari segi jangka panjang?
Apakah usaha mendaftarkan gabungan itu tidak dilakukan kerana tidak mendapat sokongan daripada UMNO dan Pas yang nampaknya lebih mahu kekal bersama Muafakat Nasional atau MN berbanding PN untuk menghadapi PRU akan datang?
Jika begitu, apakah yang mengikat hubungan antara parti dalam PN dan dasar apa yang digunakan oleh PN sebagai asas dalam mentadbir negara?
Dan bagaimana pula masa depan Muhyiddin dan rakan-rakannya daripada Bersatu dalam PRU15 nanti?
Lebih buruk lagi, selain kerana PN bukan sebuah gabungan yang berdaftar, kedudukan Muhyiddin sendiri dalam Bersatu masih tidak menentu dalam pemilihan parti yang akan diadakan selepas 30 Jun nanti.
Walaupun ramai yang yakin tiada masalah bagi Muhyiddin untuk menang berlawan dengan Mukhriz Mahathir bagi jawatan Presiden Bersatu, tetapi tidak kurang yang mengatakan bukan mustahil untuk Muhyiddin ditewaskan, lebih-lebih lagi kerana di belakang Mukhriz ada Tun Mahathir Mohamad yang sudah pun diumumkan menang tanpa bertanding selaku Pengerusi Bersatu.
Lalu, oleh kerana PN tidak berdaftar dan jika Muhyiddin tewas, apakah UMNO, Pas dan GPS akan terus menyokong beliau sebagai Perdana Menteri?
Selain itu, kedudukan Azmin Ali dan kumpulannya daripada bekas PKR yang diumumkan Muhyiddin telah menyertai Bersatu menjelang hari beliau mengangkat sumpah pada 1 Mac lalu turut menjadi pertikaian ramai, malah daripada kalangan UMNO sendiri.
Kata mereka, oleh kerana penyertaannya ke dalam Bersatu tidak pernah dibawa dalam mesyuarat parti, kedudukannya boleh dikira sebagai “ahli haram” juga.
Terdapat pimpinan UMNO mempertikaikan, bagaimanakah seorang yang kedudukannya dalam parti begitu diragui boleh dilantik oleh Muhyiddin sebagai menteri kanan dalam kerajaan?
Apakah kerana PN tidak berdaftar dan seumpama “entiti haram”, maka “ahli haram” juga boleh diberikan jawatan kanan?
Dengan segala kecelaruan itu, di samping tekanan berterusan daripada UMNO, berapa lamakah PN ini mampu bertahan?
(ShahbudinHusin 26/04/2020)

0

0

votes
Article Rating
Kongsikan artikel ini


RAKYAT MUAK CERITA2 POLITIK, CARA MUHYIDDIN MENYINDIR DAN MULA RIMAS TERHADAP UMNO

Setelah hampir dua bulan memegang jawatan Perdana Menteri melalui pengkhianatan tebuk atap kepada PH, Muhyiddin Yassin tak semena-mena berkata, rakyat kini sudah muak mendengar cerita-cerita politik.
Katanya, rakyat lebih ingin tahu apa yang dilakukan kerajaan terhadap mereka dalam situasi pandemik Covid-19 sekarang ini.
“Saya dalam kerajaan, sejak awal saya duduk di kerusi PM saya tak fikir soal politik. Rakyat tak nak dengar dah, dah muak cerita-cerita tu.
“Yang mereka nak tahu apa kerajaan buat, apa PM, jemaah menteri, pentadbiran ini laksanakan untuk menangani isu penting yang mereka hadapi
“Saya tak ada dalam kenyataan sebelum ni, hatta sekarang ni, nak mengulas soal-soal berkaitan politik.
“Nanti orang kata soal Covid-19 tak selesai, dia cerita soal parti dia, gabungan dia, kerajaan dia, keabsahan dia, ni rakyat tak minat. Saya faham tentang itu,” kata Muhyiddin lagi.
Alamak…apakah Muhyiddin sendiri sudah lupa kedudukan dirinya sebagai orang politik?
Dan siapa yang Muhyiddin tujukan kata-katanya ini?
Sebagai Perdana Menteri, lebih-lebih lagi dengan memperolehi kuasa melalui tebuk atap, Muhyiddin sebenarnya tidak boleh memisahkan dirinya daripada aspek politik.
Beliau adalah orang politik, ada jawatan politik, duduk sebagai Perdana Menteri atas kapasiti politik, menteri-menterinya orang politik dan rakan-rakannya juga ramai orang politik, maka mana mungkin untuk mengenepikan faktor atau cerita politik dalam lingkungan kehidupan atau kerja sehariannya.
Muhyiddin tidak harus jadi orang kampung yang apabila sudah berjaya di bandar, tetapi tidak mahu lagi balik ke kampung yang merupakan tempat asal kelahirannya.
Kerja pentadbiran, membantu rakyat dan kerja politik haruslah berjalan seiring.
Jika tidak, mengapa semasa Covid-19 tengah melanda, beliau memecat Setiausaha Agung Bersatu, Marzuki Yahya dan melantik Hamzah Zainuddin sebagai penggantinya?
Bukankah itu hal politik?
Mengapa tidak ditangguhkan buat sementara terlebih dahulu perlantikan itu?
Begitu juga dengan lantikan pengerusi-pengerusi GLC untuk mengukuhkan kedudukannya sebagai Perdana Menteri, tidakkah ianya merupakan lantikan politik?
Mengapa tidak ditangguhkan sehingga berakhir pandemik Covid-19 ini?
Tentunya dengan peredaran masa dan kedudukan majoritinya yang semakin tidak menentu, Muhyiddin tidak akan muak untuk terus membuat lantikan politik di kalangan Ahli-Ahli Parlimen untuk mengetuai GLC bagi memastikan kedudukan politiknya sentiasa terjamin.
Sebenarnya, kalau mahu dikira muak, rakyat paling muak mendengar lantikan demi lantikan berasaskan politik yang paling teruk dari segi kelayakan serta kemampuan yang dilakukannya yang tidak pernah berlaku dalam mana-mana era sebelum ini.
Begitu pun, berdasarkan situasi semasa, ingatan Muhyiddin berkaitan rakyat sudah muak dengan cerita-cerita politik, walaupun beliau seperti Melayu mudah yang mudah lupa kepada asal usul dan perlakuan sendiri, paling mungkin ia adalah ditujukan kepada UMNO dan dua pemimpin utamanya, Zahid Hamidi serta Mohamad Hasan.
Ini kerana, UMNO yang paling banyak membuat tuntutan tidak puas hati berhubung kedudukan kabinet sehingga Presiden UMNO, Zahid Hamidi mengumumkan sokongan kepada PN bukan melibatkan UMNO sebagai sebuah parti, tetapi hanya membabitkan Ahli-Ahli Parlimennya secara individu saja.
Pemimpin UMNO yang tidak beroleh jawatan menteri turut satu persatu meluahkan rasa tidak puas hati terhadap Muhyiddin, termasuk antaranya mendesak lebih baik Parlimen dibubarkan.
Kemudian Najib Razak pula mengatakan sokongan UMNO kepada PN ada hadnya iaitu sehingga tarikh Parlimen dibubarkan dan untuk menghadapi PRU15, parti itu hanya komited kepada MN yang disepatinya bersama Pas.
Seterusnya, Zahid Hamidi menulis surat kepada Muhyiddin menuntut empat pemimpin UMNO Sabah agar diberikan jawatan dalam kerajaan dan GLC.
Semalam, Timbalan Presiden UMNO, Mohamad Hasan mengesahkan parti itu tidak akan bersama PN dan Bersatu untuk menghadapi PRU akan datang, walaupun tarikh PRU15 ada kira-kira tiga tahun lagi daripada sekarang.
Apakah kenyataan, desakan dan tuntutan politik daripada UMNO itu mula merimaskan Muhyiddin, lalu beliau menyindir rakan gabungannya itu dengan mengatakan rakyat sudah muak dengan cerita-cerita politik?
(ShahbudinHusin 26/04/2020)

0

0

votes
Article Rating
Kongsikan artikel ini


MENUNGGU SIASATAN RoS TENTANG HALAL ATAU HARAM KEDUDUKAN PN

Berikutan kenyataan Timbalan Presiden UMNO, Mohamad Hasan yang menyebut Perikatan Nasional atau PN bukan sebuah entiti politik yang berdaftar, ramai yang tidak ragu-ragu menganggap gabungan kerajaan itu adalah sebuah pertubuhan yang haram.
Blog ini dalam artikelnya semalam adalah antara yang terawal mengungkap persoalan tersebut serta mempertikaikan mengapa setelah hampir dua bulan menjadi kerajaan, tetapi PN masih tidak didaftarkan.
Hari ini, susulan kedudukan PN sebagai pertubuhan haram itu sudah menjadi perbualan yang merata, telah ada individu tampil membuat laporan kepada Pendaftar Pertubuhan.
Salinan laporan tersebut adalah seperti di bawah ini:-
~~~~~~~~~~~~~~~~~~~~~~~~~~~~~~~~~~~~~~~~~~~~~~~
25 April 2020
Kepada
Ketua Pengarah
Jabatan Pendaftaran Pertubuhan Malaysia
Aras 8 & 9, Block D7, Kompleks D,
Pusat Pentadbiran Kerajaan Perseketuan
42546, Putrajaya.
ADUAN BERKAITAN SEBUAH ‘PERTUBUHAN’ YANG DISYAKI BERGERAK SECARA HARAM.
1. Dengan hormatnya perkara di atas dirujuk.
2. Sejak 1 Mac 2020, terdapat satu pertubuhan atau perikatan politik yang disyaki ‘haram’ telah beroperasi dalam negara Malaysia.
3. Pertubuhan / perikatan politik tersebut dikenali sebagai ‘Perikatan Nasional’, yang kononnya merupakan sebuah perikatan antara beberapa parti politik yang telah bertindak membentuk sebuah kerajaan ‘tebuk atap’ pada awal Mac yang lalu.
4. Maklumat berkaitan Perikatan Nasional adalah sebuah pertubuhan haram diperkuatkan oleh Timbalan Presiden UMNO yang mengesahkan bahawa Perikatan Nasional tidak pernah berdaftar seperti Barisan Nasional.
5. Pihak JPPM perlu bertindak tegas atas pertubuhan haram ini, kerana sudah ramai rakyat yang terpedaya dan ditakuti akan diikuti oleh rakyat dengan menjalankan aktiviti atas nama pertubuhan yang tidak didaftar ataupun pertubuhan haram.
6. Semoga aduan ini diambil perhatian sewajarnya dalam usaha menegakkan kedaulatan undang-undang di kalangan rakyat.
Saya yang melapor
RIDZWAN BIN ABU BAKAR
Rakyat Malaysia.
(surat ini akan dihantar kepada Ketua Pengarah JPPM pada hari isnin – ini merupakan salinan awam).
~~~~~~~~~~~~~~~~~~~~~~~~~~~~~~~~~~~~~~~~~~~~~~~
Selain laporan ini, difahamkan pelbagai pihak lain akan turut membuat laporan yang sama kepada RoS berhubung kedudukan PN selepas ini.
Meskipun PN sekarang adalah kerajaan serta Setiausaha Agung Bersatu lantikan Muhyiddin Yassin pula merupakan Menteri Dalam Negeri, tetapi RoS wajar menyiasat dan menentukan kedudukan gabungan itu dengan adil serta berdasarkan fakta.
RoS juga wajar menentukan status kerajaan sekarang sekiranya benar PN tidak pernah didaftarkan dan merupakan sebuah pertubuhan yang haram.
Sesungguhnya, kedudukan ini benar-benar memalukan kerana sudahlah membentuk kerajaan melalui tebuk atap, PN yang diwar-warkan sebagai gabungan baru pula bukan sebuah pertubuhan yang sah.
Oleh itu, penjelasan RoS adalah amat diperlukan.
(ShahbudinHusin 27/04/2020)

0

0

votes
Article Rating
Kongsikan artikel ini


PENDIRIAN UMNO TIDAK MAHU BERSAMA BERSATU UMPAMA SOKONGAN TERBUKA KEPADA KEM MAHATHIR

Kenyataan Timbalan Presiden UMNO, Mohamad Hasan yang mengesahkan parti itu akan meninggalkan Perikatan Nasional sebaik Parlimen dibubarkan dan hanya akan bersama Pas dalam Muafakat Nasional untuk menghadapi PRU15 akan datang, tidak ubah umpama sokongan terbuka kepada kem Tun Mahathir Mohamad dalam pemilihan Bersatu akan datang.
Seperti yang kita sedia maklum, Bersatu kini terpecah dua dengan satu kumpulan memihak kepada Tun Mahathir selaku Pengerusi, manakala satu pihak lagi bersama Muhyiddin sebagai Presiden dan juga Perdana Menteri.
Dalam pemihan Bersatu yang bakal diadakan tidak lama lagi, mungkin Julai atau Ogos berikutan arahan Pendaftar Pertubuhan bahawa parti-parti politik hanya dibenar mengadakan perhimpunan selepas 30 Jun disebabkan wabak Covid-19, kedudukan Muhyiddin bakal dicabar oleh Mukhriz Mahathir.
Walaupun Mukhriz hanya Menteri Besar Kedah berbanding Muhyiddin sebagai Perdana Menteri, tetapi di belakang Mukhriz ialah Tun Mahathir yang dipercayai ramai kali ini bukan saja bertindak sebagai pengurus kempen, malah akan menjelajah ke seluruh negara memastikan kemenangan anaknya itu.
Setelah beliau menang tanpa bertanding sebagai Pengerusi, kemenangan Mukhriz bagi jawatan Presiden adalah mustahak untuk memastikan kawalan penuhnya terhadap Bersatu.
Matlamat Tun Mahathir mahu menguasai Bersatu ialah untuk menyelamatkan parti itu daripada terus bersekongkol dan diperalatkan oleh UMNO yang sudah pun ditewaskan dalam PRU14 lalu.
Bagi Tun Mahathir, membawa semula Bersatu bekerjasama dengan UMNO adalah suatu pengkhianatan kepada parti itu.
Apabila Mohamad Hasan atau Tok Mat mengesahkan kerjasama mereka dalam PN dan dengan Bersatu hanya sehingga Parlimen dibubarkan saja dan tidak dalam menghadapi PRU15, ini bermakna kedudukan Bersatu dengan sendirinya jadi tidak menentu dalam pilihanraya nanti.
Sementara UMNO dan BN hanya mahu bekerjasama dengan Pas untuk berlawan dengan PH yang didalamnya ada PKR, DAP dan Amanah, Bersatu dalam PRU15 akan datang tidak ubah ibarat kancil yang bakal mati di tengah-tengah perkelahian dua gergasi.
Dalam erti kata lain, jika Bersatu terus dikuasai oleh Muhyiddin, parti itu dengan penuh kesedaran sedang menuju jalan mati.
Hanya jika Bersatu dapat dikuasai semula oleh Tun Mahathir saja parti itu punya harapan masa depan iaitu dengan kembali semula ke pangkuan PH.
Bermakna sekarang ini, pengesahan Tok Mat bahawa UMNO hanya mahu bekerjasama dengan Pas dan akan mengenepikan Bersatu, harapan untuk Tun Mahathir untuk menguasai semula Bersatu dalam pemilihan nanti adalah lebih cerah.
Tok Mat secara tidak langsung telah memberi kelebihan kepada kem Tun Mahathir, selain tentunya tujuan memaklumkan pendirian itu lebih awal juga suatu bentuk tekanan kepada Muhyiddin agar akur dengan pelbagai tuntutan UMNO dalam kerajaan sekarang ini.
Pemimpin-pemimpin Bersatu yang memikirkan kedudukan jangka panjang dan ingin terus bergelar YB selepas PRU akan datang pasti tidak akan teragak-agak memberi sokongan kepada Mukhriz berbanding Muhyiddin.
Mereka kini sedar hanya dengan penguasaan semula Tun Mahathir terhadap Bersatu saja memungkinkan mereka ada masa depan yang lebih panjang dalam kerjaya politik masing-masing.
Terus bersama Muhyiddin, jangka hayat politik pemimpin Bersatu hanyalah sehingga tahun 2023 saja, malah jika usul undi tidak percaya berjaya dikemukakan, sebelum akhir tahun ini juga titik penamat untuk karier mereka sudah tiba.
(ShahbudinHusin 27/04/2020)

0

0

votes
Article Rating
Kongsikan artikel ini


MAT SABU DAKWA HADI AWANG BERBOHONG ISU ROHINGYA

Setiap kali saya menghadiri mesyuarat di antara Menteri-Menteri pertahanan Asean ataupun di antara Negara-Negara di dalam Asean, Isu penindasan Umat Islam Rohingya selalu saya utarakan.
Isu rohingya ianya tanggungjawab dan masalah bersama untuk diselesaikan.
Ketika pertemuan bersama Setiausaha Pertahanan Amerika, Menteri Pertahanan UK, Perancis, Jerman, Australia, New Zealand, Russia, dan Menteri Pertahanan China saya sebagai Menteri Pertahanan Malaysia tegas menimbulkan isu Rohingya supaya jalan penyelesaian yang terbaik dicapai untuk menyelamatkan rakyat Rohingya yang dihalau keluar daripada tanah air mereka.
Begitu juga sewaktu bertemu dengan Menteri Pertahanan Qatar, Kami membincangkan supaya Qatar memainkan peranan lebih hebat, menghulurkan bantuan lebih tinggi kepada rakyat Rohingya khasnya mebantu hospital Cox’s Bazar yang telah Malaysia membuka field hospitalnya di situ.
Oleh itu jika Hadi Awang mengatakan bahawa kerajaan Pakatan Harapan tidak memperdulikan hal Rohingya adalah satu fitnah dan pembohongan yang cukup besar.
Terkini, agensi berita antarabangsa melaporkan bot pelarian Rohingya dihalau daripada Malaysia menyebabkan kemalangan jiwa hampir 30 org di perairan Malaysia berlaku semasa pemerintahan Perikatan Nasional yang Hadi Awang bersamanya.
Mengapa Hadi Awang sanggup berbohong di atas isu Rohingya sedangkan saya sebagai Menteri Pertahanan malaysia termasuk Tun Mahathir selaku Perdana Menteri amat lantang menyuarakan pembelaan terhadap Umat Islam Rohingya dan pelarian Rohingya secara amnya yang ditindas oleh kerajaan zalim Myanmar pimpinan Aung San Suu Kyi.
HJ MOHAMMAD SABU
Presiden,
Parti Amanah Negara.
28 April 2020.

0

0

votes
Article Rating
Kongsikan artikel ini


INI PERINGATAN PERTAMA UMNO BUAT MUHYIDDIN…..

Pengerusi UMNO Sabah, Bung Moktar Radin berkata, pihaknya masih menunggu maklum balas daripada Perdana Menteri, Muhyiddin Yassin berhubung surat daripada Presiden UMNO, Ahmad Zahid Hamidi yang menuntut beberapa jawatan untuk pemimpin negeri itu dalam kerajaan dan juga GLC.
Katanya, hanya selepas maklum balas berkenaan barulah UMNO Sabah akan mempertimbangkan langkah seterusnya.
“Belum ada apa apa maklumat.
“Tunggu dulu respons daripada Perdana Menteri,” kata Bung Mokhtar yang juga Ahli Parlimen Kinabatangan.
Sebelum ini, Zahid Hamidi dalam surat bertarikh 16 April kepada Muhyiddin menuntut agar empat pemimpin UMNO Sabah dilantik dalam jawatan kerajaan dan GLC.
Pemimpin yang dituntut diberikan jawatan itu ialah Bung Mokhtar sendiri sebagai Pengerusi Pembangunan Persekutuan Sabah; Ahli Parlimen Kimanis, Mohamad Alamin sebagai timbalan menteri; bekas menteri di Jabatan Perdana Menteri, Abdul Rahman Dahlan sebagai Senator dan Timbalan Pengerusi UMNO Sabah, Yakubah Khan sebagai Pengerusi Lembaga Pembangunan Labuan.
Walaupun sudah hampir dua minggu, sehingga ini Muhyiddin masih lagi belum memberi sebarang respon atau maklum balas terhadap tuntutan UMNO Sabah yang dibuat melalui Zahid Hamidi itu.
Hari ini apabila Bung Mokhar menegaskan, “hanya selepas ada maklum balas daripada Perdana Menteri barulah UMNO Sabah akan mempertimbangkan langkah seterusnya”, dengan jelas ianya bermaksud bahawa ini adalah “peringatan pertama” buat Muhyiddin.
Selepas ini atau barangkali minggu depan, Bung Mokhtar pasti akan bersuara lagi untuk mengingatkan Muhyiddin berhubung tuntutan itu.
Pokoknya, meskipun sudah hampir dua minggu Muhyiddin sekadar berdiam diri berhubung tuntutan itu, beliau seperti sedang diingatkan agar tidak memandang sepi surat Zahid Hamidi itu.
Berdiam diri atau menolak tuntutan itu, sepertimana yang disebut oleh Bung Mokhtar, “UMNO Sabah akan mempertimbangkan langkah seterusnya.”
Apakah maksud “langkah seterusnya” itu?
Dalam keadaan sokongannya yang rapuh, disertai macam-macam masalah lain serta kerajaan PN yang tidak berdaftar pula bila-bila masa boleh runtuh, Muhyiddin barangkali tidak sukar memahami “peringatan pertama” Bung Mokhtar ini.
Akhirnya, jika tuntutan itu dipenuhi, termasuk kepada Bung Mokhtar yang sedang berdepan kes mahkamah, apakah kemudian akan menyusul desakan agar Zahid Hamidi yang juga ada kes mahkamah turut diberikan jawatan dalam kerajaan?
Mampukah Muhyiddin menghadapi tekanan demi tekanan UMNO ini?
(ShahbudinHusin 29/04/2020)

0

0

votes
Article Rating
Kongsikan artikel ini